Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς) /* COM/2011/0651 τελικό - 2011/0295 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η οδηγία σχετικά με την κατάχρηση αγοράς 2003/6/EK[1], (οδηγία MAD), η οποία εγκρίθηκε στις αρχές του 2003, εισήγαγε ένα ολοκληρωμένο πλαίσιο για την καταπολέμηση των πράξεων προσώπων που κατέχουν εμπιστευτικές πληροφορίες και των πρακτικών χειραγώγησης της αγοράς, αναφερόμενων από κοινού ως «κατάχρηση αγοράς». Η οδηγία στοχεύει στην ενίσχυση της εμπιστοσύνης των επενδυτών και της ακεραιότητας της αγοράς μέσω της απαγόρευσης διαπραγμάτευσης σε πρόσωπα που κατέχουν εμπιστευτικές πληροφορίες για σχετικά χρηματοπιστωτικά μέσα και μέσω της απαγόρευσης της κατάχρησης της αγοράς μέσω πρακτικών όπως είναι η διάδοση ψευδών πληροφοριών ή φημών και η εκτέλεση συναλλαγών με τις οποίες διαμορφώνονται τιμές σε μη κανονικά επίπεδα. Η σημασία της ακεραιότητας της αγοράς τονίστηκε ιδιαίτερα με την τρέχουσα παγκόσμια οικονομική και χρηματοπιστωτική κρίση. Σε αυτό το πλαίσιο, η Ομάδα των Είκοσι (G20) συμφώνησε να ενισχύσει τη χρηματοπιστωτική εποπτεία και ρύθμιση και να οικοδομήσει ένα πλαίσιο διεθνώς συμφωνημένων υψηλών προτύπων. Σύμφωνα με τα πορίσματα της Ομάδας G20, η έκθεση της Ομάδας Υψηλού Επιπέδου της ΕΕ για τη χρηματοπιστωτική εποπτεία συνιστά «ένα άρτιο εποπτικό πλαίσιο επιχειρηματικών δραστηριοτήτων του χρηματοπιστωτικού τομέα πρέπει να στηρίζεται σε ισχυρά συστήματα εποπτείας και κυρώσεων»[2]. Στην ανακοίνωσή της σχετικά με τη «Διασφάλιση αποδοτικών, ασφαλών και υγιών αγορών παραγώγων προϊόντων: Μελλοντικές ενέργειες πολιτικής», η Επιτροπή ανέλαβε την επέκταση σχετικών διατάξεων της οδηγίας σχετικά με την κατάχρηση της αγοράς ώστε να καλύπτουν τις αγορές παραγώγων προϊόντων με ολοκληρωμένο τρόπο[3]. Η σημασία της αποτελεσματικής κάλυψης των συναλλαγών σε εξωχρηματιστηριακά παράγωγα προϊόντα έχει τονιστεί και σε συζητήσεις στα διάφορα διεθνή φόρα, συμπεριλαμβανομένων της Ομάδας των G20 και της IOSCO, καθώς και του πρόσφατου προγράμματος χρηματοπιστωτικής κανονιστικής μεταρρύθμισης των ΗΠΑ. Επιπλέον, η ανακοίνωση της Επιτροπής σχετικά με την πρωτοβουλία «Small Business Act» για την Ευρώπη καλεί την Ένωση και τα κράτη μέλη να σχεδιάσουν κανόνες σύμφωνα με την αρχή «προτεραιότητα στις μικρές επιχειρήσεις» περιορίζοντας τα διοικητικά εμπόδια, προσαρμόζοντας τη νομοθεσία στις ανάγκες των εκδοτών, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ και διευκολύνοντας την πρόσβαση αυτών των εκδοτών στη χρηματοδότηση[4]. Στην ανακοίνωση της Επιτροπής σχετικά με τις κυρώσεις στον τομέα των χρηματοπιστωτικών υπηρεσιών πραγματοποιήθηκε ανασκόπηση των υφιστάμενων εξουσιών επιβολής κυρώσεων και της πρακτικής εφαρμογής τους με στόχο την προώθηση της σύγκλισης των κυρώσεων κατά μήκος των εποπτικών δραστηριοτήτων[5]. Η Ευρωπαϊκή Επιτροπή αξιολόγησε την εφαρμογή της οδηγίας σχετικά με την κατάχρηση της αγοράς και προσδιόρισε ορισμένα προβλήματα που έχουν αρνητικό αντίκτυπο από άποψη ακεραιότητας της αγοράς και προστασίας των επενδυτών, οδηγούν σε άνισους όρους ανταγωνισμού και έχουν ως αποτέλεσμα κόστη συμμόρφωσης και αντικίνητρα για τη συγκέντρωση κεφαλαίου από τους εκδότες, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ. Σαν αποτέλεσμα των κανονιστικών και τεχνολογικών εξελίξεων και των εξελίξεων στην αγορά, εμφανίστηκαν κενά στη ρύθμιση των νέων αγορών, πλατφορμών και εξωχρηματιστηριακών μέσων. Ομοίως, οι ανωτέρω παράγοντες οδήγησαν σε κενά στη ρύθμιση των βασικών εμπορευμάτων και των σχετικών παραγώγων. Το γεγονός ότι οι ρυθμιστικές αρχές δεν διαθέτουν ορισμένες πληροφορίες και εξουσίες και ότι οι κυρώσεις είτε είναι ανεπαρκείς είτε δεν είναι επαρκώς αποτρεπτικές σημαίνει ότι οι ρυθμιστικές αρχές δεν μπορούν να εφαρμόσουν αποτελεσματικά την οδηγία. Τέλος, η ύπαρξη διάφορων επιλογών και ευχερειών στην οδηγία σχετικά με την κατάχρηση της αγοράς, καθώς και η ασάφεια ορισμένων βασικών εννοιών υπονομεύουν την αποτελεσματικότητα της οδηγίας. Ενόψει των ανωτέρω προβλημάτων, η παρούσα πρωτοβουλία στοχεύει στην αύξηση της ακεραιότητας της αγοράς και της προστασίας των επενδυτών, διασφαλίζοντας παράλληλα ένα ενιαίο εγχειρίδιο κανόνων και ισότιμους όρους ανταγωνισμού και αυξάνοντας την ελκυστικότητα των αγορών κινητών αξιών για συγκέντρωση κεφαλαίων. 2. ΑΠΟΤΕΛΕΣΜΑΤΑ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΕΙΣ ΑΝΤΙΚΤΥΠΟΥ Η πρωτοβουλία είναι αποτέλεσμα εκτενών διαβουλεύσεων με όλους τους σημαντικούς ενδιαφερόμενους, συμπεριλαμβανομένων των δημόσιων αρχών (κυβερνήσεων και ρυθμιστικών αρχών των αγορών κινητών αξιών), των εκδοτών, των διαμεσολαβητών και των επενδυτών. Λαμβάνει υπόψη τις εκθέσεις που δημοσιεύτηκαν από την Ευρωπαϊκή Επιτροπή Ρυθμιστικών Αρχών των Αγορών Κινητών Αξιών (CESR) σχετικά με τη φύση και την έκταση των εποπτικών εξουσιών των κρατών μελών δυνάμει της οδηγίας σχετικά με την κατάχρηση της αγοράς[6] και σχετικά με τις επιλογές και τις ευχέρειες του συστήματος που χρησιμοποιούν τα κράτη μέλη όσον αφορά την κατάχρηση της αγοράς[7]. Λαμβάνει επίσης υπόψη μια έκθεση της Ομάδας εμπειρογνωμόνων των ευρωπαϊκών αγορών κινητών αξιών (ESME)[8] στην οποία αξιολογείται η αποτελεσματικότητα της οδηγίας σχετικά με την κατάχρηση της αγοράς όσον αφορά την επίτευξη των βασικών της στόχων, προσδιορίζονται ορισμένες αδυναμίες και προβλήματα και αναφέρονται οι προτεινόμενες βελτιώσεις[9]. Στις 12 Νοεμβρίου 2008 η Ευρωπαϊκή Επιτροπή πραγματοποίησε δημόσια σύσκεψη σχετικά με την αναθεώρηση του καθεστώτος κατάχρησης της αγοράς[10]. Στις 20 Απριλίου 2009, η Ευρωπαϊκή Επιτροπή δημοσίευσε πρόσκληση υποβολής στοιχείων για την αναθεώρηση της οδηγίας σχετικά με την κατάχρηση της αγοράς. Οι υπηρεσίες της Επιτροπής έλαβαν 85 συνεισφορές. Οι μη εμπιστευτικές συνεισφορές είναι διαθέσιμες στον δικτυακό τόπο της Επιτροπής[11]. Στις 28 Ιουνίου 2010, η Επιτροπή ξεκίνησε δημόσια διαβούλευση σχετικά με την αναθεώρηση της οδηγίας, η οποία ολοκληρώθηκε στις 23 Ιουλίου 2010[12]. Οι υπηρεσίες της Επιτροπής έλαβαν 96 συνεισφορές. Οι μη εμπιστευτικές συνεισφορές είναι διαθέσιμες στον δικτυακό τόπο της Επιτροπής[13]. Διατίθεται επίσης μια σύνοψη στο Παράρτημα 2 της έκθεσης εκτίμησης επιπτώσεων[14]. Στις 2 Ιουλίου 2010, η Επιτροπή διοργάνωσε περαιτέρω δημόσια διάσκεψη σχετικά με την αναθεώρηση της οδηγίας[15]. Η Επιτροπή, συνεπής με την πολιτική της για τη βελτίωση της νομοθεσίας, διεξήγαγε εκτίμηση επιπτώσεων των εναλλακτικών επιλογών πολιτικής. Οι επιλογές πολιτικής αφορούσαν τη ρύθμιση των νέων αγορών, πλατφορμών και εξωχρηματιστηριακών μέσων, χρηματιστηριακών εμπορευμάτων και σχετικών παραγώγων, τις κυρώσεις, τις εξουσίες των αρμόδιων αρχών, τη διευκρίνιση βασικών εννοιών και τη μείωση του διοικητικού φόρτου. Κάθε επιλογή πολιτικής αξιολογήθηκε βάσει των ακόλουθων κριτηρίων: αντίκτυπος στους ενδιαφερόμενους, αποτελεσματικότητα και αποδοτικότητα. Ο συνολικός αντίκτυπος όλων των προτιμώμενων επιλογών πολιτικής οδηγεί σε σημαντικές βελτιώσεις στην αντιμετώπιση της κατάχρησης της αγοράς εντός της ΕΕ. Καταρχάς η ακεραιότητα της αγοράς και η προστασία των επενδυτών θα βελτιωθεί μέσω της διευκρίνισης των χρηματοπιστωτικών μέσων και αγορών που καλύπτονται, διασφαλίζοντας ότι καλύπτονται τα μέσα που έχουν εισαχθεί προς διαπραγμάτευση μόνο σε πολυμερή μηχανισμό διαπραγμάτευσης (ΠΜΔ) και σε άλλα νέα είδη οργανωμένων μηχανισμών διαπραγμάτευσης (ΟΜΔ). Επιπλέον, οι προτιμώμενες επιλογές θα βελτιώσουν την προστασία από την κατάχρηση της αγοράς μέσω παράγωγων μέσων βασικών εμπορευμάτων βελτιώνοντας τη διαφάνεια της αγοράς. Επιπροσθέτως, θα εξασφαλίσουν τον καλύτερο εντοπισμό περιπτώσεων κατάχρησης της αγοράς προσφέροντας τις αναγκαίες εξουσίες στις αρμόδιες αρχές ώστε να πραγματοποιούν έρευνες και να βελτιώνουν την αποτρεπτική δύναμη των καθεστώτων κυρώσεων μέσω της εισαγωγής ελάχιστων αρχών για διοικητικά μέτρα ή κυρώσεις. Η πρόταση οδηγίας [ΧΧ] απαιτεί επίσης την εισαγωγή ποινικών κυρώσεων. Επιπλέον, οι προτιμώμενες επιλογές θα οδηγήσουν σε μια πιο συνεκτική προσέγγιση όσον αφορά την κατάχρηση της αγοράς μέσω της μείωσης των επιλογών και των ευχερειών των κρατών μελών και θα εισαγάγουν ένα αναλογικό σύστημα για τους εκδότες, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ. Συνολικά, οι προτιμώμενες επιλογές πολιτικής αναμένεται να συνεισφέρουν στη βελτίωση της ακεραιότητας των χρηματοπιστωτικών αγορών, γεγονός που θα έχει θετικό αντίκτυπο στην εμπιστοσύνη των επενδυτών, συμβάλλοντας περαιτέρω στη χρηματοπιστωτική σταθερότητα των αγορών. Οι υπηρεσίες της ΓΔ MARKT συναντήθηκαν με την Επιτροπή Εκτίμησης Επιπτώσεων στις 23 Φεβρουαρίου 2011. Η Επιτροπή ανέλυσε την παρούσα Εκτίμηση Επιπτώσεων και εξέδωσε τη γνώμη της στις 25 Φεβρουαρίου 2011. Στη διάρκεια της εν λόγω συνάντησης, τα μέλη της Επιτροπής απηύθυναν τις παρατηρήσεις τους στη ΓΔ MARKT για τη βελτίωση του περιεχομένου της Εκτίμησης Επιπτώσεων, οι οποίες οδήγησαν σε ορισμένες τροποποιήσεις του αρχικού κειμένου. Οι σχετικές τροποποιήσεις είναι οι εξής: – Διευκρίνιση του τρόπου αξιολόγησης της απόδοσης της υφιστάμενης νομοθεσίας και του τρόπου με τον οποίο συμπεριλήφθηκαν τα αποτελέσματα της αξιολόγησης στην ανάλυση του προβλήματος· – Η προσθήκη των εκτιμήσεων βάσει στοιχείων της συνολικής ζημίας στην ευρωπαϊκή οικονομία λόγω των καταχρηστικών πρακτικών στις υπό εξέταση αγορές και των εκτιμώμενων συνολικών οφελών από τις προτιμώμενες επιλογές πολιτικής, με τις απαραίτητες επιφυλάξεις όσον αφορά την ερμηνεία των ανωτέρω εκτιμήσεων· – Διευκρίνιση στο βασικό σενάριο του τρόπου με τον οποίο η οδηγία σχετικά με την κατάχρηση της αγοράς συμπληρώνεται από άλλες σχετικές χρηματοοικονομικές ρυθμίσεις· – Διευκρίνιση του περιεχομένου ορισμένων επιλογών πολιτικής και βελτίωση της παρουσίασης των πακέτων προτιμώμενων επιλογών, καθώς και μια αξιολόγηση των συνολικών επιπτώσεων των πακέτων προτιμώμενων επιλογών, λαμβάνοντας υπόψη συνέργειες ή συμβιβασμούς μεταξύ διαφορετικών επιλογών, όπου υπάρχουν· – Μια πιο αναλογική ανάλυση των πλέον δαπανηρών μέτρων στην αξιολόγηση του διοικητικού φόρτου και κόστους· – Η προσθήκη στο κυρίως κείμενο πιο εμφανών, συνοπτικών περιλήψεων της εκτίμησης των επιπτώσεων των επιλογών πολιτικής από την άποψη των θεμελιωδών δικαιωμάτων, ιδιαίτερα στους τομείς των ερευνητικών εξουσιών και των κυρώσεων· – Μια βελτιωμένη αιτιολόγηση των λόγων για τους οποίους η προσέγγιση του ποινικού δικαίου είναι απαραίτητη για μια αποτελεσματική ευρωπαϊκή πολιτική σχετικά με την κατάχρηση της αγοράς, βάσει μελετών και στοιχείων των κρατών μελών σχετικά με την αποτελεσματικότητα των ποινικών κυρώσεων, καθώς και μια σύνοψη των απαντήσεων στην ανακοίνωση της Επιτροπής σχετικά με την ενίσχυση των καθεστώτων επιβολής κυρώσεων στον τομέα των χρηματοπιστωτικών υπηρεσιών· και – Μια σαφέστερη παρουσίαση των απόψεων των ενδιαφερόμενων σχετικά με τις επιλογές πολιτικής στο κυρίως κείμενο, συμπεριλαμβανομένων και των θεσμικών και μεμονωμένων επενδυτών. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 3.1. Νομική βάση Η πρόταση βασίζεται στο άρθρο 114 της ΣΛΕΕ ως την καταλληλότερη βάση για έναν κανονισμό σε αυτόν τον τομέα. Ένας κανονισμός θεωρείται το καταλληλότερο νομικό μέσο για τον καθορισμό του πλαισίου κατάχρησης της αγοράς στην Ένωση. Ένας κανονισμός, χάρη στην άμεση εφαρμογή του, θα μειώσει την κανονιστική πολυπλοκότητα και θα προσφέρει μεγαλύτερη νομική σαφήνεια σε όσους υπόκεινται στη νομοθεσία σε όλη την έκταση της Ένωσης, εισάγοντας ένα εναρμονισμένο σύνολο βασικών κανόνων και συνεισφέροντας στη λειτουργία της ενιαίας αγοράς. 3.2. Επικουρικότητα και αναλογικότητα Σύμφωνα με την αρχή της επικουρικότητας (άρθρο 5.3 της ΣΛΕΕ), ενέργειες σε επίπεδο Ένωσης πρέπει να λαμβάνονται μόνο όταν οι σκοπούμενοι στόχοι δεν μπορούν να επιτευχθούν επαρκώς μόνο από τα κράτη μέλη και συνεπώς, λόγω της κλίμακας ή των αποτελεσμάτων της προτεινόμενης ενέργειας, μπορούν να επιτευχθούν καλύτερα από την Ένωση. Παρότι όλα τα προαναφερθέντα προβλήματα έχουν σημαντικό αντίκτυπο σε κάθε μεμονωμένο κράτος μέλος, ο συνολικός τους αντίκτυπος γίνεται πλήρως αντιληπτός μόνο σε διασυνοριακό επίπεδο. Αυτό συμβαίνει γιατί η κατάχρηση της αγοράς μπορεί να πραγματοποιηθεί οπουδήποτε είναι εγγεγραμμένο το μέσο, ή και εκτός χρηματιστηρίων, και επομένως ακόμα και σε άλλες αγορές πέραν της πρωτεύουσας αγοράς του εν λόγω μέσου. Κατά συνέπεια, υπάρχει πραγματικός κίνδυνος οι εθνικές απαντήσεις στην κατάχρηση της αγοράς να καταστρατηγούνται ή να είναι αναποτελεσματικές απουσία δράσης σε επίπεδο Ένωσης. Επιπλέον, μια συνεπής προσέγγιση είναι απαραίτητη για την αποφυγή του «εποπτικού αρμπιτράζ» και εφόσον αυτό το ζήτημα καλύπτεται ήδη από το κεκτημένο της υπάρχουσας οδηγίας σχετικά με την κατάχρηση της αγοράς, η αντιμετώπιση των προβλημάτων που επισημαίνονται ανωτέρω μπορεί να επιτευχθεί πιο αποτελεσματικά με μια κοινή προσπάθεια. Σε αυτό το πλαίσιο, η δράση της Ένωσης είναι κατάλληλη από την άποψη της αρχής της επικουρικότητας. Η αρχή της αναλογικότητας απαιτεί κάθε παρέμβαση να είναι στοχευμένη και να μην υπερβαίνει τα αναγκαία μέτρα για την επίτευξη των στόχων. Η αρχή αυτή αποτέλεσε οδηγό για τη διαδικασία από τον προσδιορισμό και την αξιολόγηση των εναλλακτικών επιλογών πολιτικής μέχρι και την κατάρτιση αυτής της πρότασης. 3.3. Συμμόρφωση με τα άρθρα 290 και 291 της ΣΛΕΕ Στις 23 Σεπτεμβρίου 2009, η Επιτροπή εξέδωσε προτάσεις κανονισμών για τη σύσταση της Ευρωπαϊκής Αρχής Τραπεζών (EΑΤ), της Ευρωπαϊκής Αρχής Ασφαλίσεων και Ευρωπαϊκών Συντάξεων (ΕΑΑΕΣ) και της Ευρωπαϊκής Αρχής Κινητών Αξιών και Αγορών (ΕΑΚΑΑ)[16]. Ως προς αυτό το σημείο, η Επιτροπή επιθυμεί να υπενθυμίσει τις δηλώσεις στις οποίες προέβη σχετικά με τα άρθρα 290 και 291 της ΣΛΕΕ, κατά την έκδοση των κανονισμών για τη σύσταση των Ευρωπαϊκών Εποπτικών Αρχών, σύμφωνα με τις οποίες: «Όσον αφορά τη διαδικασία για την έγκριση κανονιστικών προτύπων, η Επιτροπή υπογραμμίζει τον μοναδικό χαρακτήρα του τομέα των χρηματοπιστωτικών υπηρεσιών, που απορρέει από το μηχανισμό Lamfalussy και αναγνωρίζεται ρητά στη Δήλωση 39 που προσαρτήθηκε στη ΣΛΕΕ. Ωστόσο, η Επιτροπή έχει σοβαρές αμφιβολίες αν οι περιορισμοί του ρόλου της κατά την έκδοση κατ’ εξουσιοδότηση πράξεων και εκτελεστικών μέτρων είναι σύμφωνοι με τα άρθρα 290 και 291 της ΣΛΕΕ». 3.4. Λεπτομερής εξήγηση της πρότασης 3.4.1. Κεφάλαιο Ι (Γενικές Διατάξεις) 3.4.1.1. Ρύθμιση νέων αγορών, μηχανισμών διαπραγμάτευσης και εξωχρηματιστηριακών χρηματοπιστωτικών μέσων Η οδηγία σχετικά με την κατάχρηση της αγοράς βασίζεται στην έννοια της απαγόρευσης των πράξεων προσώπων που κατέχουν εμπιστευτικές πληροφορίες ή της χειραγώγησης της αγοράς σε χρηματοπιστωτικά μέσα που έχουν εισαχθεί προς διαπραγμάτευση σε ρυθμιζόμενη αγορά. Ωστόσο, μετά την έγκριση της οδηγίας MiFID[17], τα χρηματοπιστωτικά μέσα υπόκεινται σε αυξημένη διαπραγμάτευση σε πολυμερείς μηχανισμούς διαπραγμάτευσης (ΠΜΔ), σε άλλα είδη οργανωμένων μηχανισμών διαπραγμάτευσης (ΟΜΔ), όπως είναι οι μηχανισμοί εκτέλεσης συμβάσεων ανταλλαγής ή τα συστήματα διασταύρωσης χρηματομεσιτών, ή σε διαπραγματεύσιμα εξωχρηματιστηριακά παράγωγα. Αυτοί οι νέοι χώροι και μηχανισμοί διαπραγμάτευσης παρέχουν περισσότερο ανταγωνισμό στην υφιστάμενη ρυθμιζόμενη αγορά, εξασφαλίζοντας αυξημένο μερίδιο ρευστότητας και προσελκύοντας ευρύτερο φάσμα επενδυτών. Η αύξηση της διαπραγμάτευσης σε διάφορους χώρους δυσχεραίνει την παρακολούθηση ενδεχόμενης κατάχρησης της αγοράς. Κατά συνέπεια, ο κανονισμός επεκτείνει το πεδίο εφαρμογής του πλαισίου κατάχρησης της αγοράς που εφαρμόζεται σε οποιοδήποτε χρηματοπιστωτικό μέσο που έχει εισαχθεί προς διαπραγμάτευση σε ΠΜΔ ή ΟΜΔ ώστε να εφαρμόζεται και σε τυχόν σχετικά χρηματοπιστωτικά μέσα που υπόκεινται σε εξωχρηματιστηριακή διαπραγμάτευση και ενδέχεται να έχουν επίπτωση στην καλυπτόμενη υποκείμενη αγορά. Το μέτρο αυτό είναι αναγκαίο για να αποφευχθεί η πιθανότητα εποπτικού αρμπιτράζ μεταξύ χώρων διαπραγμάτευσης, για να διασφαλιστεί ότι η προστασία των επενδυτών και η ακεραιότητα των αγορών διατηρούνται σε ισότιμους όρους ανταγωνισμού σε ολόκληρη την Ένωση και για να διασφαλιστεί ότι απαγορεύεται η χειραγώγηση τέτοιων χρηματοπιστωτικών μέσων μέσω παραγώγων που υπόκεινται σε εξωχρηματιστηριακή διαπραγμάτευση, όπως οι συμβάσεις αντιστάθμισης πιστωτικού κινδύνου (CDS). 3.4.1.2. Ρύθμιση των παραγώγων μέσων επί εμπορευμάτων και των σχετικών συμβολαίων άμεσης παράδοσης επί εμπορευμάτων Οι αγορές άμεσης παράδοσης εμπορευμάτων και οι σχετικές αγορές παραγώγων συνδέονται μεταξύ τους και η κατάχρηση αγοράς ενδέχεται να λαμβάνει χώρα σε όλες αυτές τις αγορές. Το γεγονός αυτό προκαλεί ιδιαίτερη ανησυχία για τις αγορές άμεσης παράδοσης γιατί οι υφιστάμενοι κανόνες για τη διαφάνεια και την ακεραιότητα της αγοράς εφαρμόζονται μόνο στις χρηματοπιστωτικές αγορές και στις αγορές παραγώγων και όχι στις σχετικές αγορές άμεσης παράδοσης. Σκοπός του κανονισμού δεν είναι να διέπει άμεσα αυτές τις αγορές. Μάλιστα, οποιαδήποτε συναλλαγή ή ενέργεια εμπίπτουσα στις εν λόγω μη χρηματοπιστωτικές αγορές πρέπει να αποκλείεται από το πεδίο εφαρμογής του παρόντος κανονισμού και να υπόκειται σε ειδική ρύθμιση και εποπτεία ανά τομέα, όπως προβλέπεται σχετικά με τον τομέα της ενέργειας βάσει της πρότασης κανονισμού της Επιτροπής για την ακεραιότητα και τη διαφάνεια στην ενεργειακή αγορά (REMIT)[18]. Ωστόσο, ο κανονισμός πρέπει να καλύπτει τις συναλλαγές ή τις συμπεριφορές στις εν λόγω αγορές άμεσης παράδοσης που σχετίζονται με και έχουν επιπτώσεις στις χρηματοπιστωτικές αγορές και στις αγορές παραγώγων που εμπίπτουν στο πεδίο εφαρμογής του. Συγκεκριμένα, δυνάμει της τρέχουσας οδηγίας σχετικά με την κατάχρηση της αγοράς η έλλειψη σαφούς και δεσμευτικού ορισμού των εμπιστευτικών πληροφοριών όσον αφορά τις αγορές παράγωγων μέσων βασικών εμπορευμάτων μπορεί να επιτρέψει ασυμμετρίες στην πληροφόρηση σχετικά με αυτές τις σχετικές αγορές άμεσης παράδοσης. Αυτό σημαίνει ότι, δυνάμει του τρέχοντος πλαισίου κατάχρησης αγοράς, οι επενδυτές σε παράγωγα μέσα βασικών εμπορευμάτων ενδέχεται να είναι λιγότερο προστατευμένοι από επενδυτές σε παράγωγα μέσα χρηματοπιστωτικών αγορών γιατί ένα άτομο μπορεί να επωφεληθεί από εμπιστευτικές πληροφορίες σε αγορά άμεσης παράδοσης, εάν διαπραγματεύεται σε σχετική αγορά παραγώγων μέσων. Για το λόγο αυτό ο ορισμός των εμπιστευτικών πληροφοριών όσον αφορά τα παράγωγα μέσα βασικών εμπορευμάτων πρέπει να ευθυγραμμιστεί με το γενικό ορισμό των εμπιστευτικών πληροφοριών και να επεκταθεί για να συμπεριλάβει ευαίσθητες πληροφορίες σχετικά με τιμές οι οποίες αφορούν το σχετικό συμβόλαιο άμεσης παράδοσης επί εμπορευμάτων, καθώς και στο ίδιο το παράγωγο μέσο. Με αυτόν τον τρόπο θα διασφαλιστεί η νομική σαφήνεια και η καλύτερη πληροφόρηση των επενδυτών. Επιπλέον, η οδηγία σχετικά με την κατάχρηση αγοράς απαγορεύει μόνο τυχόν χειραγώγηση που διαστρεβλώνει την τιμή των χρηματοπιστωτικών μέσων. Καθώς ορισμένες συναλλαγές στις αγορές παράγωγων μέσων μπορούν να χρησιμοποιηθούν και για τη χειραγώγηση της τιμής των σχετικών αγορών άμεσης παράδοσης και οι συναλλαγές στις αγορές άμεσης παράδοσης μπορούν να χρησιμοποιηθούν για τη χειραγώγηση των αγορών πιστωτικών παραγώγων, ο ορισμός της χειραγώγησης της αγοράς πρέπει να επεκταθεί στον κανονισμό ώστε να συμπεριλάβει και αυτά τα είδη χειραγώγησης μεταξύ αγορών. Στην ειδική περίπτωση ενεργειακών προϊόντων χονδρικής πώλησης, οι αρμόδιες αρχές και η ΕΑΚΑΑ συνεργάζονται με τον Οργανισμό Συνεργασίας των Ρυθμιστικών Αρχών Ενεργείας και τις εθνικές κανονιστικές αρχές των κρατών μελών για να διασφαλίσουν ότι υιοθετείται μια συντονισμένη προσέγγιση για την επιβολή των σχετικών κανόνων που αφορούν τα χρηματοπιστωτικά μέσα και τα ενεργειακά προϊόντα χονδρικής πώλησης. Συγκεκριμένα, οι αρμόδιες αρχές πρέπει να λάβουν υπόψη τα ειδικά χαρακτηριστικά των ορισμών του [κανονισμού (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής] όταν εφαρμόζουν τους ορισμούς των εμπιστευτικών πληροφοριών, των πράξεων προσώπων που κατέχουν εμπιστευτικές πληροφορίες και της χειραγώγησης της αγοράς του παρόντος κανονισμού σε χρηματοπιστωτικά μέσα που σχετίζονται με ενεργειακά προϊόντα χονδρικής πώλησης. 3.4.1.3. Χειραγώγηση της αγοράς μέσω αλγοριθμικών συναλλαγών και συναλλαγών υψηλής συχνότητας Παρατηρείται μια ευρεία αύξηση της χρήσης αυτόματων μεθόδων διαπραγμάτευσης στις χρηματοπιστωτικές αγορές, όπως είναι οι αλγοριθμικές συναλλαγές ή οι συναλλαγές υψηλής συχνότητας. Αυτές οι συναλλαγές αφορούν αλγορίθμους υπολογιστή που αποφασίζουν αν θα δοθεί μια εντολή ή/και διάφορες πτυχές εκτέλεσης της εντολής. Ένα συγκεκριμένο είδος αλγοριθμικών συναλλαγών είναι γνωστό ως συναλλαγές υψηλής συχνότητας (HFT). Οι συναλλαγές υψηλής συχνότητας συνήθως δεν αποτελούν στρατηγική από μόνες τους, αλλά συνίστανται στη χρήση πολύ εξειδικευμένης τεχνολογίας για την εφαρμογή παραδοσιακών στρατηγικών διαπραγμάτευσης, όπως είναι το αρμπιτράζ και οι στρατηγικές ειδικής διαπραγμάτευσης. Παρά το γεγονός ότι οι περισσότερες αλγοριθμικές στρατηγικές και οι στρατηγικές HFT είναι νόμιμες έχουν προσδιοριστεί από τις ρυθμιστικές αρχές συγκεκριμένες αυτοματοποιημένες στρατηγικές που, εάν πραγματοποιηθούν, είναι πιθανόν να αποτελέσουν κατάχρηση της αγοράς. Για παράδειγμα, στρατηγικές όπως η πρακτική της συσσώρευσης εντολών και η παραποίηση δεδομένων. Ο ορισμός της χειραγώγησης της αγοράς στην οδηγία σχετικά με την κατάχρηση αγοράς είναι πολύ ευρύς και μπορεί ήδη να εφαρμοστεί σε καταχρηστική συμπεριφορά ανεξάρτητα του μέσου που χρησιμοποιείται για τη διαπραγμάτευση. Ωστόσο, κρίνεται σκόπιμο να διευκρινιστούν περαιτέρω στον κανονισμό συγκεκριμένα παραδείγματα στρατηγικών που χρησιμοποιούν αλγοριθμικές συναλλαγές και συναλλαγές υψηλής συχνότητας που εμπίπτουν στην απαγόρευση της χειραγώγησης της αγοράς. Ο καλύτερος προσδιορισμός των καταχρηστικών στρατηγικών θα διασφαλίσει μια συνεπή προσέγγιση παρακολούθησης και εφαρμογής από τις αρμόδιες αρχές. 3.4.1.4. Απόπειρα χειραγώγησης της αγοράς Επειδή η οδηγία σχετικά με την κατάχρηση της αγοράς δεν καλύπτει απόπειρες χειραγώγησης της αγοράς, προκειμένου μια ρυθμιστική αρχή να αποδείξει την ύπαρξη χειραγώγηση πρέπει να αποδείξει ότι έχει τεθεί εντολή ή ότι έχει εκτελεστεί η συναλλαγή. Ωστόσο, υπάρχουν καταστάσεις στις οποίες ένα άτομο προβαίνει σε κάποιες ενέργειες και υπάρχουν σαφή αποδεικτικά στοιχεία της πρόθεσης χειραγώγησης της αγοράς αλλά είτε δεν τίθεται η εντολή είτε δεν εκτελείται η συναλλαγή. Ο κανονισμός απαγορεύει ρητά τις απόπειρες χειραγώγησης της αγοράς, γεγονός που θα ενισχύσει την ακεραιότητα της αγοράς. Ο υπάρχων ορισμός των πράξεων προσώπων που κατέχουν εμπιστευτικές πληροφορίες περιείχε ήδη στοιχεία συμπεριφορών που συνιστούν απόπειρες. Τα στοιχεία αυτά θα διαγραφούν και η απόπειρα εκτέλεσης πράξεων προσώπων που κατέχουν εμπιστευτικές πληροφορίες θα χαρακτηριστεί ως χωριστό αδίκημα. 3.4.1.5. Δικαιώματα εκπομπής Τα δικαιώματα εκπομπής θα επαναχαρακτηρισθούν ως χρηματοπιστωτικά μέσα στο πλαίσιο της επανεξέτασης της οδηγίας για τις αγορές χρηματοπιστωτικών μέσων. Αποτέλεσμα αυτού είναι ότι θα εμπίπτουν και αυτά στο πεδίο εφαρμογής του πλαισίου κατάχρησης αγοράς. Παρότι τα περισσότερα μέτρα δυνάμει του συστήματος κατάχρησης της αγοράς θα εφαρμόζονταν χωρίς προσαρμογή στα δικαιώματα εκπομπής, ορισμένες διατάξεις θα χρειαστεί να προσαρμοστούν ώστε να ληφθεί υπόψη η ειδική φύση των εν λόγω μέσων και τα δομικά χαρακτηριστικά της συγκεκριμένης αγοράς. Συγκεκριμένα, σε αντίθεση με αυτό που συμβαίνει για την πλειοψηφία των κατηγοριών χρηματοπιστωτικών μέσων, η δημοσιοποίηση εμπιστευτικών πληροφοριών και τα καθήκοντα που αφορούν τους καταλόγους προσώπων που κατέχουν εμπιστευτικές πληροφορίες και τις συναλλαγές προσώπων που ασκούν διευθυντικά καθήκοντα δεν μπορούν να εφαρμοστούν στους εκδότες δικαιωμάτων εκπομπής που έχουν την ευθύνη για την ανάπτυξη και την εφαρμογή των κλιματικών πολιτικών της Ένωσης. Οι αρμόδιες δημόσιες αρχές (συμπεριλαμβανομένης της Επιτροπής) είναι ούτως ή άλλως υποχρεωμένες να διασφαλίζουν τη δίκαιη και χωρίς διακρίσεις δημοσιοποίηση και την πρόσβαση σε νέες αποφάσεις, εξελίξεις και δεδομένα. Επιπλέον, κατά την άσκηση της κλιματικής πολιτικής της Ένωσης, τα κράτη μέλη, η Ευρωπαϊκή Επιτροπή καθώς και άλλοι επισήμως διορισμένοι φορείς δεν πρέπει να περιορίζονται από τα καθήκοντα που ορίζει το σύστημα κατάχρησης της αγοράς. Κατά συνέπεια, εισάγεται ένας ειδικός ορισμός των εμπιστευτικών πληροφοριών για δικαιώματα εκπομπής. Η υποχρέωση δημοσιοποίησης εμπιστευτικών πληροφοριών εναπόκειται στους συμμετέχοντες στην αγορά δικαιωμάτων εκπομπής, καθώς αυτοί θα τηρούν τις σχετικές πληροφορίες που είναι κατάλληλες για ad hoc ή περιοδική γνωστοποίηση. Εάν οριστεί ένα ανώτατο όριο (εκφρασμένο ως εκπομπές ή θερμική ισχύς ή ως συνδυασμός των ανωτέρω) μέσω πράξης κατ’ εξουσιοδότηση, θα εξαιρεθούν από το πεδίο εφαρμογής της υποχρέωσης δυνάμει του άρθρου 12 (καθώς και των άρθρων 13 και 14) όλες οι οντότητες, η δραστηριότητα των οποίων σε μεμονωμένη βάση ενδέχεται να μην έχει ουσιαστικό αντίκτυπο στη διαμόρφωση των τιμών των δικαιωμάτων εκπομπής ή των (επακόλουθων) κινδύνων πράξεων προσώπων που κατέχουν εμπιστευτικές πληροφορίες. Τέλος, λόγω του νέου χαρακτηρισμού των δικαιωμάτων εκπομπής ως χρηματοπιστωτικών μέσων στο πλαίσιο της MiFID, είναι δυνατή η ένταξη όλων των μέτρων περί κατάχρησης αγοράς τα οποία αφορούν τις δημοπρασίες δικαιωμάτων εκπομπής, σε ένα ενιαίο εγχειρίδιο κανόνων και μάλιστα από κοινού με το γενικό καθεστώς κατά των καταχρήσεων αγοράς για τη δευτερογενή αγορά. 3.4.2. Κεφάλαιο ΙΙ (Πράξεις προσώπων που κατέχουν εμπιστευτικές πληροφορίες και χειραγώγηση της αγοράς) 3.4.2.1. Εμπιστευτικές πληροφορίες Οι εμπιστευτικές πληροφορίες μπορεί να αποτελέσουν αντικείμενο κατάχρησης πριν υποχρεωθεί ο εκδότης να τις δημοσιοποιήσει. Η πορεία των διαπραγματεύσεων των συμβάσεων, οι προσωρινά συμφωνηθέντες όροι σε διαπραγματεύσεις συμβάσεων, η πιθανότητα διάθεσης χρηματοπιστωτικών μέσων, οι προϋποθέσεις υπό τις οποίες θα διατεθούν στην αγορά τα χρηματοπιστωτικά μέσα ή οι προσωρινοί όροι διάθεσης των χρηματοπιστωτικών μέσων ενδέχεται να είναι πληροφορίες που ενδιαφέρουν τους επενδυτές. Κατά συνέπεια, οι εν λόγω πληροφορίες πρέπει να θεωρούνται εμπιστευτικές. Ωστόσο, αυτές οι πληροφορίες ενδέχεται να μην είναι αρκετά ακριβείς ώστε να συνεπάγονται υποχρέωση του εκδότη να τις δημοσιοποιήσει. Σε αυτές τις περιπτώσεις πρέπει να εφαρμόζεται η απαγόρευση των πράξεων προσώπων που κατέχουν εμπιστευτικές πληροφορίες, αλλά όχι η υποχρέωση του εκδότη να δημοσιοποιήσει τις πληροφορίες. 3.4.2.2. Ισότιμοι όροι ανταγωνισμού μεταξύ των χώρων και μηχανισμών διαπραγμάτευσης στην πρόληψη και τον εντοπισμό των περιστατικών κατάχρησης της αγοράς Η αυξανόμενη διαπραγμάτευση μέσων σε διάφορους χώρους δυσχεραίνει την παρακολούθηση για ενδεχόμενη κατάχρηση της αγοράς. Σύμφωνα με την οδηγία MiFID, τη λειτουργία πολυμερών μηχανισμών διαπραγμάτευσης (ΠΜΔ) μπορούν να αναλαμβάνουν διαχειριστές αγοράς ή επιχειρήσεις επενδύσεων. Οι υποχρεώσεις παρακολούθησης του άρθρου 26 της οδηγίας MiFID εφαρμόζονται και σε αυτούς. Ωστόσο, η υποχρέωση του άρθρου 6 της οδηγίας σχετικά με την κατάχρηση της αγοράς για τη λήψη διαρθρωτικών μέτρων με στόχο την πρόληψη και τον εντοπισμό πρακτικών χειραγώγησης της αγοράς εφαρμόζεται μόνο στους διαχειριστές αγοράς. Ο κανονισμός στοχεύει στη διασφάλιση ισότιμων όρων ανταγωνισμού για όλους τους χώρους και μηχανισμούς διαπραγμάτευσης στο πεδίο εφαρμογής του απαιτώντας την υιοθέτηση των αναγκαίων διαρθρωτικών διατάξεων με στόχο την πρόληψη και τον εντοπισμό πρακτικών χειραγώγησης της αγοράς. 3.4.3. Κεφάλαιο ΙΙΙ (Απαιτήσεις δημοσιοποίησης) 3.4.3.1. Δημοσιοποίηση εμπιστευτικών πληροφοριών 3.4.3.2. Το άρθρο 6, παράγραφος 1 της οδηγίας σχετικά με την κατάχρηση της αγοράς απαιτεί από τους εκδότες χρηματοπιστωτικών μέσων να δημοσιοποιούν το ταχύτερο δυνατό τις εμπιστευτικές πληροφορίες που αφορούν άμεσα τους εν λόγω εκδότες. Η παράγραφος 2 επιτρέπει στους εν λόγω εκδότες να αναβάλουν τη δημοσιοποίηση μιας εμπιστευτικής πληροφορίας υπό συγκεκριμένες προϋποθέσεις. Δυνάμει του κανονισμού, οι εκδότες θα υποχρεούνται να ενημερώνουν τις αρμόδιες αρχές σχετικά με την απόφασή τους να αναβάλουν τη δημοσιοποίηση μιας εμπιστευτικής πληροφορίας αμέσως μετά τη σχετική δημοσιοποίηση. Η ευθύνη της αξιολόγησης του κατά πόσον είναι δικαιολογημένη η αναβολή εναπόκειται στον εκδότη. Η δυνατότητα των αρμόδιων αρχών να ερευνούν εκ των υστέρων εάν όντως πληρούνταν οι ειδικές προϋποθέσεις για την αναβολή θα αυξήσει την προστασία των επενδυτών και την ακεραιότητα της αγοράς. Ωστόσο, αν οι εμπιστευτικές πληροφορίες έχουν συστημική σημασία και η αναβολή της δημοσιοποίησής τους συνάδει με το κοινό συμφέρον, οι αρμόδιες αρχές θα έχουν την εξουσία να επιτρέψουν την εν λόγω αναβολή για περιορισμένο χρονικό διάστημα προς το ευρύτερο δημόσιο συμφέρον της διατήρησης της σταθερότητας του χρηματοπιστωτικού συστήματος και της αποφυγής των ζημιών που θα μπορούσε να επιφέρει η χρεοκοπία ενός συστημικά σημαντικού εκδότη. Κατάλογοι προσώπων που κατέχουν εμπιστευτικές πληροφορίες. Οι κατάλογοι των προσώπων που κατέχουν εμπιστευτικές πληροφορίες είναι ένα σημαντικό εργαλείο για τις αρμόδιες αρχές όταν ερευνούν πιθανή κατάχρηση της αγοράς. Ο κανονισμός στοχεύει στην εξάλειψη των εθνικών διαφορών που έχουν μέχρι στιγμής επιβάλει περιττά διοικητικά εμπόδια στους εκδότες, καθώς προβλέπουν ότι τα ακριβή δεδομένα που περιλαμβάνονται στους εν λόγω καταλόγους πρέπει να ορίζονται σε πράξεις κατ’ εξουσιοδότηση και σε εκτελεστικά τεχνικά πρότυπα που εκδίδονται από την Επιτροπή. 3.4.3.3. Απαιτήσεις δημοσιοποίησης για εκδότες, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ Με την επιφύλαξη των στόχων διατήρησης της ακεραιότητας και της διαφάνειας των χρηματοπιστωτικών αγορών και της προστασίας των επενδυτών, το πλαίσιο κατάχρησης της αγοράς προσαρμόζεται στα χαρακτηριστικά και τις ανάγκες των εκδοτών, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ. Η εφαρμογή του νέου πλαισίου για την κατάχρηση της αγοράς που εισάγει ο κανονισμός με τον ίδιο τρόπο σε όλες τις αγορές ανάπτυξης ΜΜΕ ενδέχεται να αποτρέψει τους εκδότες που δραστηριοποιούνται στις εν λόγω αγορές να συγκεντρώσουν κεφάλαια στις κεφαλαιαγορές. Το πεδίο εφαρμογής και το μέγεθος των δραστηριοτήτων των εν λόγω εκδοτών είναι πιο περιορισμένο και οι περιστάσεις που προκαλούν την ανάγκη δημοσιοποίησης εμπιστευτικών πληροφοριών είναι συνήθως πιο περιορισμένες από αυτές των μεγάλων εκδοτών. Ο κανονισμός απαιτεί από τους εν λόγω εκδότες να δημοσιοποιούν εμπιστευτικές πληροφορίες με έναν απλοποιημένο και τροποποιημένο τρόπο ειδικό για αυτές τις αγορές. Οι σχετικές εμπιστευτικές πληροφορίες μπορούν να δημοσιεύονται από τις εν λόγω αγορές ανάπτυξης ΜΜΕ εκ μέρους των εκδοτών, σύμφωνα με ένα τυποποιημένο περιεχόμενο και μορφότυπο που προσδιορίζεται στα εκτελεστικά τεχνικά πρότυπα που εκδίδει η Επιτροπή. Οι εν λόγω εκδότες απαλλάσσονται επίσης, υπό ορισμένες προϋποθέσεις, από την υποχρέωση τήρησης και συνεχούς ανανέωσης καταλόγων προσώπων που κατέχουν εμπιστευτικές πληροφορίες, και επωφελούνται από το νέο ανώτατο όριο για την αναφορά των συναλλαγών προσώπων που ασκούν διευθυντικά καθήκοντα που αναφέρονται κατωτέρω. 3.4.3.4. Αναφορά των συναλλαγών προσώπων που ασκούν διευθυντικά καθήκοντα Ο κανονισμός διευκρινίζει το πεδίο εφαρμογής των υποχρεώσεων αναφοράς που αφορούν τις συναλλαγές προσώπων που ασκούν διευθυντικά καθήκοντα. Οι ανωτέρω αναφορές εξυπηρετούν σημαντικούς σκοπούς αποτρέποντας πρόσωπα που ασκούν διευθυντικά καθήκοντα από την εκτέλεση πράξεων βάσει εμπιστευτικών πληροφοριών και παρέχοντας χρήσιμες πληροφορίες στην αγορά σχετικά με την άποψη του διευθυντικού στελέχους σχετικά με τις διακυμάνσεις των τιμών των μεριδίων των εκδοτών. Ο κανονισμός διευκρινίζει ότι τυχόν συναλλαγή που εκτελείται από πρόσωπο που ασκεί διακριτική ευχέρεια εκ μέρους προσώπου που ασκεί διευθυντικά καθήκοντα για έναν εκδότη ή μέσω της οποίας το πρόσωπο που ασκεί διευθυντικά καθήκοντα ενεχυριάζει ή δανείζει τα μερίδιά του πρέπει να αναφέρεται στις αρμόδιες αρχές και να διατίθεται στο κοινό. Επιπλέον, εισάγει ενιαίο ανώτατο όριο 20 000 ευρώ για όλα τα κράτη μέλη, το οποίο ενεργοποιεί την υποχρέωση αναφοράς των σχετικών συναλλαγών προσώπων που ασκούν διευθυντικά καθήκοντα. 3.4.4. Κεφάλαιο IV (EAKAA και αρμόδιες αρχές) 3.4.4.1. Εξουσίες των αρμόδιων αρχών Δυνάμει του άρθρου 12, παράγραφος 2, στοιχείο β) της οδηγίας σχετικά με την κατάχρηση αγοράς, οι αρμόδιες αρχές έχουν την εξουσία να ζητούν πληροφορίες από οποιοδήποτε πρόσωπο. Ωστόσο, υπάρχει ένα κενό στις πληροφορίες σχετικά με τις αγορές άμεσης παράδοσης εμπορευμάτων, όπου δεν υπάρχουν κανόνες διαφάνειας ή υποχρεώσεις αναφοράς στις ρυθμιστικές αρχές του κλάδου, όπου υφίστανται. Η εξουσία των αρμόδιων αρχών να ζητούν πληροφορίες από οποιοδήποτε πρόσωπο συνήθως τους παρέχει πρόσβαση σε όλες τις αναγκαίες πληροφορίες για τη διερεύνηση υποψιών πιθανής κατάχρησης της αγοράς. Όμως αυτές οι πληροφορίες ενδέχεται να μην είναι ικανοποιητικές, ιδιαίτερα εάν δεν υπάρχει κλαδική αρχή που εποπτεύει τις εν λόγω αγορές άμεσης παράδοσης εμπορευμάτων. Ο κανονισμός παρέχει πρόσβαση στις αρμόδιες αρχές σε συνεχή δεδομένα απαιτώντας την απευθείας υποβολή των εν λόγω δεδομένων σε αυτές σε ορισμένο μορφότυπο. Έχοντας πρόσβαση στα συστήματα των διαπραγματευτών των εμπορευμάτων άμεσης παράδοσης, οι αρμόδιες αρχές μπορούν επίσης να παρακολουθούν ροές δεδομένων σε πραγματικό χρόνο. Για τους σκοπούς του εντοπισμού πράξεων προσώπων που κατέχουν εμπιστευτικές πληροφορίες και πράξεων χειραγώγησης της αγοράς, είναι αναγκαίο οι αρμόδιες αρχές να μπορούν να έχουν πρόσβαση σε ιδιωτικές εγκαταστάσεις και να κατάσχουν έγγραφα. Η πρόσβαση σε ιδιωτικές εγκαταστάσεις είναι απαραίτητη ιδιαίτερα στις κατωτέρω περιπτώσεις: (i) το πρόσωπο από το οποίο έχουν ζητηθεί οι πληροφορίες δεν έχει συμμορφωθεί με την απαίτηση (εν όλω ή εν μέρει)· ή (ii) υπάρχουν βάσιμοι λόγοι να θεωρείται ότι εάν ζητηθούν πληροφορίες δεν θα υπάρξει ανταπόκριση ή ότι τα έγγραφα ή οι πληροφορίες που σχετίζονται με την απαίτηση παροχής πληροφοριών θα απομακρυνθούν, θα παραποιηθούν ή θα καταστραφούν. Παρότι επί του παρόντος σε όλες τις δικαιοδοσίες προβλέπεται η πρόσβαση σε οποιοδήποτε έγγραφο, δεν έχουν όλες οι αρμόδιες αρχές την εξουσία πρόσβασης σε ιδιωτικές εγκαταστάσεις και κατάσχεσης εγγράφων. Σαν αποτέλεσμα, συντρέχει κίνδυνος οι αρμόδιες αρχές σε αυτές τις περιπτώσεις να στερηθούν σημαντικά και απαραίτητα αποδεικτικά στοιχεία και κατά συνέπεια, να μην εντοπιστούν και να μην τιμωρηθούν πράξεις προσώπων που κατέχουν εμπιστευτικές πληροφορίες και πράξεις χειραγώγησης της αγοράς. Στο πλαίσιο αυτό, αξίζει να τονισθεί ότι τέτοια πρόσβαση σε ιδιωτικές εγκαταστάσεις ενδεχομένως συνιστά αυθαίρετη παρέμβαση στα θεμελιώδη δικαιώματα σεβασμού της ιδιωτικής και της οικογενειακής ζωής, όπως αυτά αναγνωρίζονται με το άρθρο 7 του Χάρτη Θεμελιωδών Δικαιωμάτων της Ευρωπαϊκής Ένωσης. Είναι ουσιώδους σημασίας, κάθε περιορισμός των δικαιωμάτων αυτών να συνάδει πλήρως με τη διάταξη του άρθρου 52 του Χάρτη. Κατά συνέπεια, η αρμόδια αρχή κράτους μέλους θα πρέπει να διαθέτει την εξουσία εισόδου σε ιδιωτικούς χώρους προκειμένου να προβαίνει στην κατάσχεση εγγράφων, αλλά μόνον έχοντας προηγουμένως λάβει άδεια από τη δικαστική αρχή του οικείου κράτους μέλους, εκδιδόμενη σύμφωνα με την εθνική νομοθεσία, και μόνο στις περιπτώσεις στις οποίες υπάρχουν εύλογες υπόνοιες ότι έγγραφα σχετιζόμενα με το αντικείμενο της έρευνας είναι ενδεχομένως ικανά να αποτελέσουν αποδεικτικά στοιχεία σε υπόθεση κατάχρησης από κάτοχο εμπιστευτικών πληροφοριών ή χειραγώγησης της αγοράς, κατά παράβαση του παρόντος κανονισμού ή της οδηγίας [νέα MAD]. Η απαγόρευση πράξεων προσώπων που κατέχουν εμπιστευτικές πληροφορίες και πράξεων χειραγώγησης της αγοράς εφαρμόζεται σε όλα τα πρόσωπα. Κατά συνέπεια, οι αρμόδιες αρχές πρέπει να έχουν πρόσβαση σε πληροφορίες που τηρούνται, όχι μόνο από επιχειρήσεις επενδύσεων, αλλά και από τα ίδια τα πρόσωπα, καθώς και σε πληροφορίες που σχετίζονται με τη συμπεριφορά των εν λόγω προσώπων και τηρούνται σε βάσεις δεδομένων μη χρηματοπιστωτικών εταιρειών. Τα υπάρχοντα στοιχεία για τηλεφωνικές συνδιαλέξεις και τα υπάρχοντα αρχεία διακίνησης δεδομένων επιχειρήσεων επενδύσεων που εκτελούν συναλλαγές και τα υπάρχοντα στοιχεία για τηλεφωνικές συνδιαλέξεις και τα υπάρχοντα αρχεία διακίνησης δεδομένων εταιρειών τηλεπικοινωνιών αποτελούν σημαντικά αποδεικτικά στοιχεία για τον εντοπισμό και την απόδειξη της ύπαρξης πράξεων προσώπων που κατέχουν εμπιστευτικές πληροφορίες και πράξεων χειραγώγησης της αγοράς. Μέσω των στοιχείων για τηλεφωνικές συνδιαλέξεις και των αρχείων διακίνησης δεδομένων μπορεί να προσδιοριστεί η ταυτότητα ενός προσώπου που είναι υπεύθυνο για τη διάδοση ψευδών ή παραπλανητικών πληροφοριών. Στα περισσότερα είδη πράξεων προσώπων που κατέχουν εμπιστευτικές πληροφορίες ή χειραγώγησης της αγοράς εμπλέκονται δύο ή περισσότερα πρόσωπα που μεταφέρουν πληροφορίες ή συντονίζουν τις δραστηριότητές τους. Τα στοιχεία για τηλεφωνικές συνδιαλέξεις και τα αρχεία διακίνησης δεδομένων μπορεί να αποδείξουν ότι υφίσταται σχέση μεταξύ ενός προσώπου που έχει πρόσβαση σε εμπιστευτικές πληροφορίες και της ύποπτης δραστηριότητας ενός άλλου ή να αποδείξουν ένα σύνδεσμο μεταξύ των συναλλακτικών δραστηριοτήτων δύο προσώπων, που αποτελεί αθέμιτη σύμπραξη. Ειδικότερα, η πρόσβαση σε στοιχεία τηλεφωνικών συνδιαλέξεων και αρχεία διακίνησης δεδομένων που κατέχουν οι εταιρείες τηλεπικοινωνιών θεωρείται ένα από τα σημαντικότερα ζητήματα για την επίτευξη των ερευνητικών καθηκόντων και των καθηκόντων επιβολής των μελών της CESR[19]. Πράγματι, η πρόσβαση σε αυτά τα στοιχεία και τα αρχεία που τηρούνται από εταιρείες τηλεπικοινωνιών είναι σημαντικό και κάποιες φορές το μοναδικό αποδεικτικό στοιχείο για να διαπιστωθεί εάν μεταφέρθηκαν εμπιστευτικές πληροφορίες από κάποιο πρωτεύον πρόσωπο που τις κατέχει σε άλλο πρόσωπο που συναλλάσσεται βάσει αυτών των πληροφοριών. Για παράδειγμα, τα εν λόγω δεδομένα θα αποτελούσαν αποδεικτικό στοιχείο σε μια υπόθεση όπου ένα μέλος του ΔΣ εταιρείας που κατέχει εμπιστευτικές πληροφορίες μεταφέρει εμπιστευτικές πληροφορίες μέσω τηλεφώνου σε φίλο, συγγενή ή μέλος της οικογένειάς του που αργότερα εκτελεί ύποπτη συναλλαγή βάσει των εμπιστευτικών πληροφοριών που έλαβε. Τα στοιχεία για τηλεφωνικές συνδιαλέξεις και τα αρχεία διακίνησης δεδομένων από εταιρείες τηλεπικοινωνιών μπορούν να χρησιμοποιηθούν από τις ρυθμιστικές αρχές για να αποδειχτεί ότι έγινε μια κλήση από το πρωτεύον πρόσωπο που κατέχει εμπιστευτικές πληροφορίες στο φίλο ή συγγενή του λίγο πριν αυτός/ή καλέσει τον χρηματομεσίτη του και του δώσει οδηγίες για την εκτέλεση της ύποπτης συναλλαγής. Τα στοιχεία για τηλεφωνικές συνδιαλέξεις και τα αρχεία διακίνησης δεδομένων που τηρούνται από τις εταιρείες τηλεπικοινωνιών αποτελούν αποδεικτικό στοιχείο μιας σχέσης που θα μπορούσε να χρησιμοποιηθεί ως αποδεικτικό στοιχείο για τη στήριξη της υπόθεσης. Ένα επιπλέον παράδειγμα είναι η περίπτωση ανάρτησης ενός ψευδούς ή παραπλανητικού μηνύματος σε διαδικτυακό πίνακα ανακοινώσεων με στόχο τον επηρεασμό της τιμής ενός χρηματοπιστωτικού μέσου. Τα στοιχεία για τηλεφωνικές συνδιαλέξεις και τα αρχεία διακίνησης δεδομένων μπορούν να συμβάλουν στον εντοπισμό του συγγραφέα του μηνύματος. Επιπλέον, τα εν λόγω αρχεία μπορούν να αποτελέσουν το αποδεικτικό στοιχείο της σχέσης με άλλο πρόσωπο που προέβη σε ύποπτες συναλλαγές πριν ή μετά τη διάδοση ψευδών ή παραπλανητικών πληροφοριών προκειμένου να αποδειχθεί η χειραγώγηση της αγοράς μέσω της διάδοσης των εν λόγω πληροφοριών. Σε αυτό το πλαίσιο, είναι σημαντικό να καθιερωθούν, στο πλαίσιο της εσωτερικής αγοράς, ίσοι όροι όσον αφορά την πρόσβαση των αρμόδιων αρχών σε στοιχεία για τηλεφωνικές συνδιαλέξεις και στα υπάρχοντα αρχεία διακίνησης δεδομένων που τηρούνται από εταιρείες τηλεπικοινωνιών ή από επενδυτική εταιρεία. Ως εκ τούτου, οι αρμόδιες αρχές θα πρέπει να έχουν τη δυνατότητα να τους παραδίδονται υπάρχοντα αρχεία τηλεφωνικών συνδιαλέξεων και υπάρχοντα στοιχεία διακίνησης δεδομένων, τα οποία τηρούνται από φορέα εκμετάλλευσης τηλεπικοινωνιακών υπηρεσιών ή από επενδυτική εταιρεία, στις περιπτώσεις στις οποίες υπάρχουν εύλογες υπόνοιες ότι τέτοια αρχεία, σχετιζόμενα με το αντικείμενο της επιθεώρησης, αποτελούν ενδεχομένως κρίσιμα αποδεικτικά στοιχεία σε υπόθεση κατάχρησης από κάτοχο εμπιστευτικών πληροφοριών ή χειραγώγησης της αγοράς, όπως αυτά προσδιορίζονται στον παρόντα κανονισμό ή στην οδηγία [νέα MAD]. Θα πρέπει επίσης να καταστεί σαφές ότι, πάντως, τα εν λόγω αρχεία δεν αφορούν το περιεχόμενο της συναφούς συνδιάλεξης ή επικοινωνίας. Καθώς η κατάχρηση αγοράς μπορεί να λαμβάνει χώρα σε διάφορες χώρες και αγορές, η ΕΑΚΑΑ διαδραματίζει σημαντικό συντονιστικό ρόλο και οι αρμόδιες αρχές οφείλουν να συνεργάζονται και να ανταλλάσσουν πληροφορίες με άλλες αρμόδιες αρχές και, εάν συντρέχει περίπτωση, για παράγωγα μέσα επί εμπορευμάτων, με τις ρυθμιστικές αρχές που είναι υπεύθυνες για τις σχετικές αγορές άμεσης παράδοσης, εντός της Ένωσης και σε τρίτες χώρες. 3.4.5. Κεφάλαιο V (Διοικητικές κυρώσεις) 3.4.5.1. Κυρώσεις Οι χρηματοπιστωτικές αγορές ενοποιούνται ολοένα περισσότερο εντός της Ένωσης και οι παραβάσεις μπορούν να έχουν διασυνοριακές επιπτώσεις στο εσωτερικό της Ένωσης. Τα υπάρχοντα αποκλίνοντα καθεστώτα κυρώσεων μεταξύ των κρατών μελών διευκολύνουν το εποπτικό αρμπιτράζ και πλήττουν τους απώτερους στόχους της ακεραιότητας και της διαφάνειας της αγοράς στο πλαίσιο της Ενιαίας Αγοράς χρηματοοικονομικών υπηρεσιών. Για παράδειγμα, μια απογραφή των υφιστάμενων εθνικών καθεστώτων αποκάλυψε ότι τα επίπεδα των χρηματικών κυρώσεων ποικίλλουν σημαντικά μεταξύ των κρατών μελών, ότι κάποιες από τις αρμόδιες αρχές στερούνται ορισμένων σημαντικών εξουσιών επιβολής κυρώσεων και ότι κάποιες άλλες δεν μπορούν να επιβάλλουν κυρώσεις σε φυσικά και νομικά πρόσωπα[20]. Συνεπώς, ο παρών κανονισμός εισάγει ελάχιστους κανόνες για τα διοικητικά μέτρα, τις κυρώσεις και τα πρόστιμα. Οι εν λόγω κανόνες δεν αποτρέπουν τα μεμονωμένα κράτη μέλη από τον καθορισμό υψηλότερων προτύπων. Ο κανονισμός προβλέπει την παραίτηση από τυχόν εντοπισμένα παράνομα κέρδη, συμπεριλαμβανομένων των τόκων και, προκειμένου να διασφαλιστεί η ενδεδειγμένη αποτρεπτικότητα των μέτρων, θεσπίζει πρόστιμα τα οποία πρέπει να υπερβαίνουν τυχόν κέρδη που αποκτήθηκαν ή ζημίες που αποφεύχθηκαν ως αποτέλεσμα παραβίασης των διατάξεων του παρόντος κανονισμού, το ύψος των οποίων οφείλουν να προσδιορίζουν οι αρμόδιες αρχές λαμβάνοντας υπόψη τα γεγονότα και τις περιστάσεις. Επιπλέον, οι ποινικές κυρώσεις έχουν πιο αποτρεπτικό χαρακτήρα από τα διοικητικά μέτρα και τις κυρώσεις. Η πρόταση για οδηγία [ΧΧ] εισάγει την απαίτηση θέσπισης αποτελεσματικών, αναλογικών και αποτρεπτικών ποινικών κυρώσεων από όλα τα κράτη μέλη για τα σοβαρότερα αδικήματα που σχετίζονται με καταχρήσεις από κατόχους εμπιστευτικών πληροφοριών και με χειραγώγηση αγοράς. Η εν λόγω οδηγία εφαρμόζεται λαμβάνοντας υπόψη τις διατάξεις που ορίζονται στον παρόντα κανονισμό, συμπεριλαμβανομένων και μελλοντικών εκτελεστικών μέτρων. Ωστόσο, οι ορισμοί που χρησιμοποιούνται για τους σκοπούς της οδηγίας ενδέχεται να διαφέρουν από αυτούς που χρησιμοποιούνται στον παρόντα κανονισμό. 3.4.5.2. Προστασία και κίνητρα για πληροφοριοδότες Η παροχή πληροφοριών μπορεί να αποδειχθεί χρήσιμη πηγή πρωτευουσών πληροφοριών και μπορεί να προειδοποιήσει τις αρμόδιες αρχές για υποθέσεις ενδεχόμενης κατάχρησης της αγοράς. Ο κανονισμός ενισχύει το πλαίσιο κατάχρησης της αγοράς στην Ένωση εισάγοντας κατάλληλα μέτρα προστασίας των πληροφοριοδοτών που αναφέρουν υποψίες κατάχρησης της αγοράς, τη δυνατότητα χρηματοοικονομικών κινήτρων για πρόσωπα που παρέχουν πληροφορίες στις αρμόδιες αρχές που οδηγούν σε χρηματική κύρωση και ενίσχυση των διατάξεων των κρατών μελών σχετικά με τη λήψη και την αξιολόγηση των σχετικών πληροφοριών. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Οι συγκεκριμένες δημοσιονομικές επιπτώσεις της πρότασης αφορούν τα καθήκοντα που αναλαμβάνει η ΕΑΚΑΑ όπως προσδιορίζεται στο νομοθετικό δημοσιονομικό δελτίο που συνοδεύει την παρούσα πρόταση. Οι συγκεκριμένες δημοσιονομικές επιπτώσεις για την Επιτροπή αξιολογούνται επίσης στο νομοθετικό δημοσιονομικό δελτίο που συνοδεύει την παρούσα πρόταση. Η πρόταση έχει επιπτώσεις στον προϋπολογισμό της Κοινότητας. 2011/0295 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς) (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής[21], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[22], Έχοντας υπόψη τη γνώμη της Ευρωπαϊκής Κεντρικής Τράπεζας[23], Έχοντας υπόψη τη γνώμη του Ευρωπαίου Επόπτη Προστασίας Δεδομένων, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η δημιουργία μιας πραγματικά ενιαίας αγοράς χρηματοοικονομικών υπηρεσιών είναι σημαντική για την οικονομική ανάπτυξη και τη δημιουργία θέσεων εργασίας στην Ένωση. (2) Προϋπόθεση για μια ολοκληρωμένη και αποτελεσματική χρηματοπιστωτική αγορά είναι η ακεραιότητα της αγοράς. Η ομαλή λειτουργία των αγορών κινητών αξιών και η εμπιστοσύνη του κοινού στις αγορές αποτελούν προϋποθέσεις για την οικονομική ανάπτυξη και ευημερία. Η κατάχρηση της αγοράς βλάπτει την ακεραιότητα των χρηματοπιστωτικών αγορών και την εμπιστοσύνη του κοινού στις κινητές αξίες και τα παράγωγα μέσα. (3) Η οδηγία 2003/6/ΕΚ[24] του Ευρωπαϊκού Κοινοβουλίου και του Συμβουλίου για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση της αγοράς), που εγκρίθηκε στις 28 Ιανουαρίου 2003, συμπλήρωσε και επικαιροποίησε το νομικό πλαίσιο της Ένωσης για την προστασία της ακεραιότητας της αγοράς. Ωστόσο, δεδομένων των νομοθετικών και τεχνολογικών εξελίξεων και των εξελίξεων της αγοράς που συνέβησαν έκτοτε και είχαν ως αποτέλεσμα σημαντικές αλλαγές στο χρηματοοικονομικό τοπίο, η εν λόγω οδηγία πρέπει να αντικατασταθεί ώστε να διασφαλιστεί ότι συμβαδίζει με τις ανωτέρω εξελίξεις. Επιπλέον, ένα νέο νομοθετικό μέσο είναι απαραίτητο για τη διασφάλιση ενιαίων κανόνων και της αποσαφήνισης βασικών εννοιών, καθώς και για τη διασφάλιση ενός ενιαίου εγχειριδίου κανόνων που συνάδει με τα συμπεράσματα της ομάδας υψηλού επιπέδου για τη χρηματοπιστωτική εποπτεία[25]. (4) Υπάρχει η ανάγκη θέσπισης ενός ενιαίου πλαισίου για τη διατήρηση της ακεραιότητας της αγοράς και για την αποφυγή ενδεχόμενου εποπτικού αρμπιτράζ, καθώς και για την παροχή μεγαλύτερης νομικής σαφήνειας και λιγότερης κανονιστικής πολυπλοκότητας για τους συμμετέχοντες της αγοράς. Αυτή η άμεσα εφαρμοστέα νομική πράξη στοχεύει να συνεισφέρει με καθοριστικό τρόπο στην ομαλή λειτουργία της εσωτερικής αγοράς και κατά συνέπεια πρέπει να βασίζεται στις διατάξεις του άρθρου 114 της ΣΛΕΕ, όπως ερμηνεύονται σύμφωνα με τη σχετική νομολογία του Δικαστηρίου της Ευρωπαϊκής Ένωσης. (5) Κατά συνέπεια, προκειμένου να εξαλειφθούν τα εμπόδια που απομένουν για το εμπόριο και οι σημαντικές στρεβλώσεις του ανταγωνισμού που οφείλονται σε αποκλίσεις μεταξύ των εθνικών νομοθεσιών και να αποτραπούν τυχόν περαιτέρω πιθανά εμπόδια για το εμπόριο και η δημιουργία σημαντικών στρεβλώσεων του ανταγωνισμού, είναι απαραίτητη η θέσπιση ενός κανονισμού για τη δημιουργία ομοιόμορφων κανόνων εφαρμοστέων σε όλα τα κράτη μέλη. Η διαμόρφωση απαιτήσεων κατάχρησης της αγοράς με τη μορφή ενός κανονισμού θα διασφαλίσει ότι οι εν λόγω απαιτήσεις θα είναι άμεσα εφαρμόσιμες. Έτσι θα διασφαλιστούν ομοιόμορφες συνθήκες αποτρέποντας την υιοθέτηση αποκλινουσών εθνικών απαιτήσεων ως αποτέλεσμα της μεταφοράς μιας οδηγίας. Ο παρών κανονισμός πρέπει να έχει ως αποτέλεσμα όμοιους κανόνες για όλα τα πρόσωπα σε όλη την Ένωση. Ένας κανονισμός θα μειώσει επίσης την κανονιστική πολυπλοκότητα και το κόστος της συμμόρφωσης των εταιρειών, ιδιαίτερα για επιχειρήσεις που λειτουργούν σε διασυνοριακή βάση, και θα συνεισφέρει στην εξάλειψη των στρεβλώσεων του ανταγωνισμού. (6) Η ανακοίνωση της Επιτροπής σχετικά με την πρωτοβουλία «Small Business Act» για την Ευρώπη[26] καλεί την Ένωση και τα κράτη μέλη να σχεδιάσουν κανόνες για τον περιορισμό των διοικητικών εμποδίων, να προσαρμόσουν τη νομοθεσία στις ανάγκες των εκδοτών στις αγορές μικρών και μεσαίων επιχειρήσεων και να διευκολύνουν την πρόσβαση των εν λόγω εκδοτών στη χρηματοδότηση. Ορισμένες διατάξεις της οδηγίας 2003/6/ΕΚ επιβαρύνουν τους εκδότες, και ιδιαίτερα αυτούς των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ, με διοικητικό φόρτο, ο οποίος πρέπει να μειωθεί. (7) Η κατάχρηση της αγοράς είναι μια έννοια που καλύπτει κάθε παράνομη συμπεριφορά στις χρηματοπιστωτικές αγορές και για τους σκοπούς του παρόντος κανονισμού πρέπει να ερμηνεύεται ως πράξεις προσώπων που κατέχουν εμπιστευτικές πληροφορίες ή κατάχρηση εμπιστευτικών πληροφοριών και χειραγώγηση της αγοράς. Οι ανωτέρω συμπεριφορές αποτρέπουν την πλήρη και κατάλληλη διαφάνεια της αγοράς, που αποτελεί προϋπόθεση για τη συμμετοχή όλων των οικονομικών φορέων στη διαπραγμάτευση σε συνδεδεμένες χρηματοπιστωτικές αγορές. (8) Το πεδίο εφαρμογής της οδηγίας 2003/6/EΚ είχε ως επίκεντρο τα χρηματοπιστωτικά μέσα που έχουν εισαχθεί προς διαπραγμάτευση σε ρυθμιζόμενες αγορές, αλλά τα τελευταία χρόνια τα χρηματοπιστωτικά μέσα υπόκεινται ολοένα και περισσότερο σε διαπραγμάτευση μέσω πολυμερών μηχανισμών διαπραγμάτευσης (ΠΜΔ). Υπάρχουν επίσης χρηματοπιστωτικά μέσα που εισάγονται προς διαπραγμάτευση μόνο σε άλλα είδη οργανωμένων μηχανισμών διαπραγμάτευσης (ΟΜΔ), όπως τα συστήματα διασταύρωσης χρηματομεσιτών ή μόνο τα εξωχρηματιστηριακά. Κατά συνέπεια, το πεδίο εφαρμογής του παρόντος κανονισμού πρέπει να επεκταθεί για να συμπεριλάβει οποιοδήποτε χρηματοπιστωτικό μέσο εισάγεται προς διαπραγμάτευση σε ΠΜΔ ή ΟΜΔ, καθώς και εξωχρηματιστηριακά χρηματοπιστωτικά μέσα, όπως για παράδειγμα συμφωνίες ανταλλαγής κινδύνου αθέτησης ή οποιαδήποτε άλλη συμπεριφορά ή πράξη που μπορεί να έχει επιπτώσεις σε ένα τέτοιο χρηματοπιστωτικό μέσο που υπόκειται σε διαπραγμάτευση σε ρυθμιζόμενη αγορά, ΠΜΔ ή ΟΜΔ. Με αυτόν τον τρόπο βελτιώνεται η προστασία των επενδυτών, διατηρείται η ακεραιότητα των αγορών και διασφαλίζεται ότι απαγορεύεται ρητά η χειραγώγηση της αγοράς σε αυτά τα μέσα μέσω εξωχρηματιστηριακών χρηματοπιστωτικών μέσων. (9) Η σταθεροποίηση των χρηματοπιστωτικών μέσων ή οι συναλλαγές σε ίδιες μετοχές στο πλαίσιο προγραμμάτων αγοράς ιδίων μετοχών μπορεί να είναι νόμιμη, υπό ορισμένες περιστάσεις, για οικονομικούς λόγους και συνεπώς δεν πρέπει να θεωρούνται ως κατάχρηση της αγοράς. (10) Τα κράτη μέλη και το Ευρωπαϊκό Σύστημα Κεντρικών Τραπεζών, το Ευρωπαϊκό Ταμείο χρηματοοικονομικής σταθερότητας, οι εθνικές κεντρικές τράπεζες και άλλοι οργανισμοί ή οχήματα ειδικού σκοπού ενός ή περισσότερων κρατών μελών καθώς και η Ένωση και άλλοι δημόσιοι φορείς δεν πρέπει να περιορίζονται στη διεξαγωγή της νομισματικής, συναλλαγματικής διαχείρισης, της διαχείρισης δημόσιου χρέους ή της κλιματικής πολιτικής. (11) Οι λογικοί επενδυτές βασίζουν τις επενδυτικές αποφάσεις τους σε πληροφορίες που τους είναι ήδη διαθέσιμες, δηλαδή σε εκ των προτέρων διαθέσιμες πληροφορίες. Συνεπώς, το ερώτημα αν υπάρχει πιθανότητα, κατά τη λήψη μιας επενδυτικής απόφασης, ένας λογικός επενδυτής να λάβει υπόψη του συγκεκριμένες πληροφορίες πρέπει να αξιολογηθεί βάσει των εκ των προτέρων διαθέσιμων πληροφοριών. Μια τέτοια αξιολόγηση πρέπει να λαμβάνει υπόψη τον αναμενόμενο αντίκτυπο των πληροφοριών βάσει των συνολικών δραστηριοτήτων του σχετικού εκδότη, την αξιοπιστία της πηγής πληροφοριών και τυχόν άλλες μεταβλητές της αγοράς που ενδέχεται να επηρεάσουν τα χρηματοπιστωτικά μέσα, τα σχετικά συμβόλαια άμεσης παράδοσης επί εμπορευμάτων ή τα εκπλειστηριαζόμενα προϊόντα επί δικαιωμάτων εκπομπής στις δεδομένες περιστάσεις. (12) Οι εκ των υστέρων πληροφορίες μπορούν να χρησιμοποιηθούν για να ελεγχθεί η υπόθεση ότι οι εκ των προτέρων πληροφορίες ήταν ευαίσθητες πληροφορίες σχετικά με τιμές, αλλά δεν πρέπει να χρησιμοποιούνται για τη λήψη μέτρων εναντίον προσώπων που εξήγαγαν εύλογα συμπεράσματα βάσει εκ των προτέρων πληροφορίες που είχαν στη διάθεσή τους. (13) Η νομική σαφήνεια για τους συμμετέχοντες στην αγορά πρέπει να ενισχυθεί με έναν σαφέστερο ορισμό των δύο από τα στοιχεία που είναι αναγκαία για τον ορισμό των εμπιστευτικών πληροφοριών, και συγκεκριμένα της ακριβούς φύσης των εν λόγω πληροφοριών και της σημασίας της ενδεχόμενης επίδρασής τους στις τιμές των χρηματοπιστωτικών μέσων, των σχετικών συμβολαίων άμεσης παράδοσης επί εμπορευμάτων ή των εκπλειστηριαζόμενων προϊόντων επί δικαιωμάτων εκπομπής. Για παράγωγα μέσα που συνιστούν ενεργειακά προϊόντα χονδρικής πώλησης, οι πληροφορίες των οποίων η γνωστοποίηση απαιτείται δυνάμει του κανονισμού [κανονισμός (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής] πρέπει να θεωρούνται εμπιστευτικές. (14) Οι εμπιστευτικές πληροφορίες μπορεί να αποτελέσουν αντικείμενο κατάχρησης πριν υποχρεωθεί ο εκδότης να τις δημοσιοποιήσει. Η πορεία των διαπραγματεύσεων των συμβάσεων, οι προσωρινά συμφωνηθέντες όροι σε διαπραγματεύσεις συμβάσεων, η πιθανότητα διάθεσης χρηματοπιστωτικών μέσων, οι προϋποθέσεις υπό τις οποίες θα διατεθούν στην αγορά τα χρηματοπιστωτικά μέσα ή οι προσωρινοί όροι διάθεσης των χρηματοπιστωτικών μέσων ενδέχεται να είναι πληροφορίες που ενδιαφέρουν τους επενδυτές. Κατά συνέπεια, οι εν λόγω πληροφορίες πρέπει να θεωρούνται εμπιστευτικές. Ωστόσο, αυτές οι πληροφορίες ενδέχεται να μην είναι αρκετά ακριβείς ώστε να συνεπάγονται υποχρέωση του εκδότη να τις δημοσιοποιήσει. Σε αυτές τις περιπτώσεις πρέπει να εφαρμόζεται η απαγόρευση των πράξεων προσώπων που κατέχουν εμπιστευτικές πληροφορίες, αλλά όχι η υποχρέωση του εκδότη να δημοσιοποιήσει τις πληροφορίες. (15) Οι αγορές άμεσης παράδοσης και οι σχετικές αγορές πιστωτικών παραγώγων συνδέονται ιδιαίτερα μεταξύ τους και είναι παγκόσμιες και η κατάχρηση της αγοράς ενδέχεται να λάβει χώρα σε διάφορες αγορές και διάφορες χώρες. Αυτό ισχύει τόσο για τις πράξεις προσώπων που κατέχουν εμπιστευτικές πληροφορίες όσο και για τη χειραγώγηση της αγοράς. Συγκεκριμένα, οι εμπιστευτικές πληροφορίες από μια αγορά τοις μετρητοίς μπορούν να ωφελήσουν ένα πρόσωπο που συναλλάσσεται σε χρηματοπιστωτική αγορά. Κατά συνέπεια, ο γενικός ορισμός των εμπιστευτικών πληροφοριών που αφορούν χρηματοπιστωτικές αγορές και παράγωγα μέσα βασικών εμπορευμάτων πρέπει να ισχύει και για όλες τις πληροφορίες που σχετίζονται με το σχετικό εμπόρευμα. Επιπλέον, οι στρατηγικές χειραγώγησης μπορεί να εκτείνονται σε διάφορες αγορές άμεσης παράδοσης και σε αγορές πιστωτικών παραγώγων. Η διαπραγμάτευση σε χρηματοπιστωτικά μέσα, συμπεριλαμβανομένων των παράγωγων μέσων επί εμπορευμάτων, μπορεί να χρησιμοποιηθεί για τη χειραγώγηση σχετικών συμβολαίων άμεσης παράδοσης επί εμπορευμάτων και τα συμβόλαια άμεσης παράδοσης επί εμπορευμάτων μπορούν να χρησιμοποιηθούν για τη χειραγώγηση σχετικών χρηματοπιστωτικών μέσων. Η απαγόρευση της χειραγώγησης της αγοράς πρέπει να καλύπτει αυτές τις διασυνδέσεις. Ωστόσο δεν είναι σκόπιμη ούτε πρακτική η επέκταση του πεδίου εφαρμογής του κανονισμού σε συμπεριφορές που δεν αφορούν χρηματοπιστωτικά μέσα, παραδείγματος χάρη σε διαπραγμάτευση συμβολαίων άμεσης παράδοσης εμπορευμάτων που επηρεάζει μόνο την αγορά άμεσης παράδοσης. Στην ειδική περίπτωση των ενεργειακών προϊόντων χονδρικής, οι αρμόδιες αρχές πρέπει να λαμβάνουν υπόψη τα ειδικά χαρακτηριστικά των ορισμών του [κανονισμού (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής] όταν εφαρμόζουν τους ορισμούς των εμπιστευτικών πληροφοριών, των πράξεων κατόχων εμπιστευτικών πληροφοριών και χειραγώγησης αγοράς του παρόντος κανονισμού σε χρηματοπιστωτικά μέσα που σχετίζονται με ενεργειακά προϊόντα χονδρικής. (16) Συνεπεία της κατάταξης των δικαιωμάτων εκπομπής ως χρηματοπιστωτικών μέσων στο πλαίσιο της επανεξέτασης της οδηγίας για τις αγορές χρηματοπιστωτικών μέσων, τα εν λόγω μέσα θα εμπίπτουν επίσης στο πεδίο εφαρμογής του παρόντος κανονισμού. Έχοντας υπόψη την ιδιαίτερη φύση των εν λόγω μέσων και τα διαρθρωτικά χαρακτηριστικά της αγοράς άνθρακα, είναι απαραίτητο να διασφαλιστεί ότι η δραστηριότητα των κρατών μελών, της Ευρωπαϊκής Επιτροπής και άλλων επισήμως διορισμένων φορέων όσον αφορά τα δικαιώματα εκπομπής δεν περιορίζεται στην προώθηση της κλιματικής πολιτικής της Ένωσης. Επιπλέον, το καθήκον δημοσιοποίησης εμπιστευτικών πληροφοριών πρέπει να εναπόκειται στους συμμετέχοντες της εν λόγω αγοράς γενικότερα. Εντούτοις, προκειμένου να αποφευχθεί η έκθεση της αγοράς σε αναφορές που δεν είναι χρήσιμες, καθώς και να διατηρηθεί η σχέση κόστους-αποδοτικότητας του προβλεπόμενου μέτρου, καθίσταται αναγκαίος κατά τα φαινόμενα ο περιορισμός του κανονιστικού αντικτύπου του ανωτέρω καθήκοντος μόνο στους διαχειριστές του συστήματος εμπορίας εκπομπών της ΕΕ οι οποίοι – λόγω του μεγέθους και των δραστηριοτήτων τους – αναμένεται ευλόγως να έχουν σημαντική επίδραση στην τιμή των δικαιωμάτων εκπομπής. Εάν οι συμμετέχοντες στην αγορά δικαιωμάτων εκπομπής συμμορφώνονται ήδη με αντίστοιχα καθήκοντα δημοσιοποίησης εμπιστευτικών πληροφοριών, ιδιαίτερα σύμφωνα με τον κανονισμό για την ακεραιότητα και τη διαφάνεια στην ενεργειακή αγορά (κανονισμός (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής), η υποχρέωση δημοσιοποίησης εμπιστευτικών πληροφοριών σχετικά με τα δικαιώματα εκπομπής δεν πρέπει να οδηγεί στο διπλασιασμό των υποχρεωτικών δημοσιοποιήσεων με το ίδιο ουσιαστικά περιεχόμενο. (17) Ο κανονισμός (EΕ) αριθ. 1031/2010 της Επιτροπής της 12ης Νοεμβρίου 2010 για το χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας[27] προβλέπει δύο παράλληλα συστήματα κατάχρησης της αγοράς που εφαρμόζονται στους πλειστηριασμούς δικαιωμάτων εκπομπής. Ωστόσο, συνεπεία του χαρακτηρισμού των δικαιωμάτων εκπομπής ως χρηματοπιστωτικών μέσων, ο παρών κανονισμός πρέπει να αποτελέσει ένα ενιαίο εγχειρίδιο κανόνων των μέτρων για την κατάχρηση της αγοράς που εφαρμόζονται σε όλη την έκταση της πρωτογενούς και της δευτερογενούς αγοράς δικαιωμάτων εκπομπής. Ο κανονισμός εφαρμόζεται επίσης στον πλειστηριασμό δικαιωμάτων εκπομπής ή άλλων πλειστηριαζόμενων προϊόντων που βασίζονται σε αυτά σύμφωνα με τον κανονισμό αριθ. 1031/2010 της Επιτροπής της 12ης Νοεμβρίου 2010 για το χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας. (18) Ο παρών κανονισμός πρέπει να προβλέπει μέτρα που αφορούν τη χειραγώγηση της αγοράς, τα οποία να μπορούν να προσαρμοστούν σε νέες μορφές διαπραγμάτευσης ή σε νέες στρατηγικές που ενδέχεται να συνιστούν κατάχρηση. Προκειμένου να αντικατοπτρίζεται το γεγονός ότι η διαπραγμάτευση χρηματοπιστωτικών μέσων είναι ολοένα και πιο αυτοματοποιημένη, ενδείκνυται η χειραγώγηση της αγοράς να συμπληρώνεται από παραδείγματα συγκεκριμένων καταχρηστικών στρατηγικών που ενδέχεται να διεξαχθούν μέσω αλγοριθμικών συναλλαγών, συμπεριλαμβανομένων και των συναλλαγών υψηλής συχνότητας. Σκοπός των παρεχόμενων παραδειγμάτων δεν θα είναι να είναι πλήρη ούτε να θεωρηθεί ότι οι ίδιες στρατηγικές, διεξαγόμενες με διαφορετικούς τρόπους, δεν θα μπορούσαν να είναι εξίσου καταχρηστικές. (19) Για να συμπληρωθεί η απαγόρευση της χειραγώγησης της αγοράς, ο παρών κανονισμός πρέπει να περιλαμβάνει την απαγόρευση της απόπειρας χειραγώγησης της αγοράς, καθώς οι αποτυχημένες απόπειρες χειραγώγησης πρέπει επίσης να τιμωρούνται. Πρέπει να υπάρχει διάκριση μεταξύ της απόπειρας χειραγώγησης της αγοράς και καταστάσεων όπου η συμπεριφορά δεν έχει το επιθυμητό αποτέλεσμα στην τιμή ενός χρηματοπιστωτικού μέσου. Η ανωτέρω συμπεριφορά θεωρείται χειραγώγηση της αγοράς γιατί υπήρχε πιθανότητα να δώσει ψευδείς ή παραπλανητικές ενδείξεις. (20) Ο παρών κανονισμός πρέπει επίσης να διευκρινίζει ότι η χειραγώγηση της αγοράς ή η απόπειρα χειραγώγησης της αγοράς σε χρηματοπιστωτικό μέσο μπορεί να λάβει τη μορφή της χρήσης σχετικών χρηματοπιστωτικών μέσων, όπως είναι τα παράγωγα μέσα που έχουν εισαχθεί προς διαπραγμάτευση σε άλλο χώρο διαπραγμάτευσης ή εξωχρηματιστηριακά. (21) Προκειμένου να διασφαλιστούν ομοιόμορφες συνθήκες της αγοράς μεταξύ των χώρων και των μηχανισμών διαπραγμάτευσης που υπόκεινται στον παρόντα κανονισμό, οι διαχειριστές ρυθμιζόμενων αγορών, πολυμερών (ΠΜΔ) και οργανωμένων (ΟΜΔ) μηχανισμών διαπραγμάτευσης πρέπει να υποχρεούνται να υιοθετούν αναλογικές διαρθρωτικές διατάξεις με στόχο την πρόληψη και τον εντοπισμό πρακτικών χειραγώγησης της αγοράς. (22) Η χειραγώγηση ή η απόπειρα χειραγώγησης χρηματοπιστωτικών μέσων μπορεί επίσης να συνίσταται στην αποστολή εντολών που απαγορεύεται να εκτελεστούν. Επιπλέον, ένα χρηματοπιστωτικό μέσο μπορεί να υποστεί χειραγώγηση μέσω συμπεριφορών που λαμβάνουν χώρα έξω από ένα χώρο διαπραγμάτευσης. Κατά συνέπεια, τα πρόσωπα που οργανώνουν ή εκτελούν συναλλαγές κατ’ επάγγελμα και υποχρεούνται να διατηρούν συστήματα εντοπισμού και αναφοράς ύποπτων συναλλαγών πρέπει επίσης να αναφέρουν ύποπτες εντολές και συναλλαγές που λαμβάνουν χώρα έξω από ένα χώρο διαπραγμάτευσης. (23) Η χειραγώγηση ή η απόπειρα χειραγώγησης χρηματοπιστωτικών μέσων μπορεί επίσης να συνίσταται στη διάδοση ψευδών ή παραπλανητικών πληροφοριών. Η διάδοση ψευδών ή παραπλανητικών πληροφοριών μπορεί να έχει σημαντικό αντίκτυπο στις τιμές των χρηματοπιστωτικών μέσων σε σχετικά σύντομο χρονικό διάστημα. Μπορεί να συνίσταται στην επινόηση εντελώς ψευδών πληροφοριών, αλλά επίσης και στην εκ προθέσεως παράλειψη σημαντικών γεγονότων, καθώς και στην ανακριβή αναφορά πληροφοριών. Αυτή η μορφή χειραγώγησης της αγοράς είναι ιδιαίτερα επιζήμια για τους επενδυτές, καθώς εξαιτίας της βασίζουν τις επενδυτικές αποφάσεις τους σε λανθασμένες ή διαστρεβλωμένες πληροφορίες. Επίσης, είναι επιζήμια για τους εκδότες γιατί μειώνει την εμπιστοσύνη στις διαθέσιμες πληροφορίες που τους αφορούν. Η έλλειψη εμπιστοσύνης της αγοράς μπορεί με τη σειρά της να θέσει σε κίνδυνο την ικανότητα ενός εκδότη να εκδίδει νέα χρηματοπιστωτικά μέσα ή να εξασφαλίζει πιστώσεις από άλλους συμμετέχοντες της αγοράς για τη χρηματοδότηση των δραστηριοτήτων του. Οι πληροφορίες διαδίδονται πολύ γρήγορα στην αγορά. Σαν αποτέλεσμα, η ζημία για τους επενδυτές και τους εκδότες μπορεί να διαρκέσει για σχετικά μεγάλο χρονικό διάστημα μέχρι να διαπιστωθεί ότι οι πληροφορίες είναι ψευδείς ή παραπλανητικές και μπορούν να διορθωθούν από τον εκδότη ή από τα πρόσωπα που ευθύνονται για τη διάδοσή τους. Κατά συνέπεια, είναι απαραίτητο η διάδοση ψευδών ή παραπλανητικών πληροφοριών, συμπεριλαμβανομένων φημών και ψευδών ή παραπλανητικών ειδήσεων να θεωρείται παράβαση του παρόντος κανονισμού. Ως εκ τούτου κρίνεται σκόπιμο να μην επιτρέπεται στα πρόσωπα που δραστηριοποιούνται στις χρηματοπιστωτικές αγορές να εκφράζουν ελεύθερα πληροφορίες αντίθετες με την προσωπική τους γνώμη ή την κρίση τους, οι οποίες γνωρίζουν ή πρέπει να γνωρίζουν ότι είναι ψευδείς ή παραπλανητικές, εις βάρος επενδυτών και εκδοτών. (24) Η άμεση δημοσιοποίηση εμπιστευτικών πληροφοριών από έναν εκδότη είναι απαραίτητη για να αποτραπούν οι πράξεις προσώπων που κατέχουν εμπιστευτικές πληροφορίες και για να διασφαλιστεί η μη παραπλάνηση των επενδυτών. Συνεπώς, οι εκδότες πρέπει να υποχρεούνται να ενημερώνουν όσο το δυνατόν συντομότερα το κοινό σχετικά με εμπιστευτικές πληροφορίες, εκτός εάν μια αναβολή δεν θα παραπλανούσε το κοινό και ο εκδότης είναι σε θέση να διασφαλίσει την εμπιστευτικότητα των πληροφοριών. (25) Κατά καιρούς, εάν ένα χρηματοπιστωτικό ίδρυμα λαμβάνει επείγουσα δανειοδοτική βοήθεια, ενδέχεται η αναβολή της δημοσιοποίησης των εμπιστευτικών πληροφοριών να είναι προς το συμφέρον της οικονομικής σταθερότητας, εάν οι πληροφορίες έχουν συστημική σημασία. Κατά συνέπεια, η αρμόδια αρχή πρέπει να μπορεί να εγκρίνει την αναβολή της δημοσιοποίησης εμπιστευτικών πληροφοριών. (26) Η απαίτηση δημοσιοποίησης εμπιστευτικών πληροφοριών μπορεί να αποτελεί μεγάλη επιβάρυνση για τους εκδότες, των οποίων τα χρηματοπιστωτικά μέσα έχουν εισαχθεί προς διαπραγμάτευση σε αγορές ανάπτυξης ΜΜΕ, λόγω του κόστους παρακολούθησης των πληροφοριών που κατέχουν και χρήσης νομικών συμβουλών σχετικά με το αν και πότε πρέπει να δημοσιοποιηθούν οι πληροφορίες. Ωστόσο, η άμεση δημοσιοποίηση εμπιστευτικών πληροφοριών είναι απαραίτητη για τη διασφάλιση της εμπιστοσύνης των επενδυτών σε αυτούς τους εκδότες. Κατά συνέπεια, η Ευρωπαϊκή Αρχή Κινητών Αξιών και Αγορών (ΕΑΚΑΑ) πρέπει να μπορεί να εκδίδει κατευθυντήριες γραμμές που θα βοηθούν τους εκδότες να συμμορφώνονται με την υποχρέωση δημοσιοποίησης εμπιστευτικών πληροφοριών χωρίς να τίθεται σε κίνδυνο η προστασία των επενδυτών. (27) Οι κατάλογοι των προσώπων που κατέχουν εμπιστευτικές πληροφορίες είναι ένα σημαντικό εργαλείο για τις αρμόδιες αρχές όταν ερευνούν πιθανή κατάχρηση της αγοράς, αλλά οι εθνικές διαφορές όσον αφορά τα δεδομένα που περιλαμβάνονται στους εν λόγω καταλόγους επιβάλλουν περιττό διοικητικό φόρτο στους εκδότες. Συνεπώς, τα πεδία των δεδομένων που απαιτούνται για τους καταλόγους προσώπων που κατέχουν εμπιστευτικές πληροφορίες πρέπει να είναι ομοιόμορφα ούτως ώστε να μειωθεί το σχετικό κόστος. Η απαίτηση διατήρησης και συνεχούς επικαιροποίησης των καταλόγων των προσώπων που κατέχουν εμπιστευτικές πληροφορίες συνεπάγεται διοικητικό φόρτο, ιδιαίτερα για τους εκδότες σε αγορές ανάπτυξης ΜΜΕ. Καθώς οι αρμόδιες αρχές μπορούν να ασκούν αποτελεσματική εποπτεία της κατάχρησης της αγοράς χωρίς να διαθέτουν ανά πάσα στιγμή τους σχετικούς καταλόγους για αυτούς τους εκδότες, οι εκδότες εξαιρούνται από αυτή την υποχρέωση προκειμένου να περιοριστεί το διοικητικό κόστος που επιβάλλεται με τον παρόντα κανονισμό. (28) Η αύξηση της διαφάνειας των συναλλαγών που διεξάγονται από πρόσωπα με διευθυντικές αρμοδιότητες σε επίπεδο εκδότη και, εάν συντρέχει περίπτωση, από πρόσωπα που συνδέονται στενά με αυτά, συνιστά προληπτικό μέτρο κατά της κατάχρησης της αγοράς. Η δημοσίευση των εν λόγω συναλλαγών τουλάχιστον σε μεμονωμένη βάση μπορεί επίσης να αποτελέσει πολύτιμη πηγή πληροφοριών για τους επενδυτές. Κρίνεται αναγκαίο να διευκρινιστεί ότι η υποχρέωση δημοσίευσης των συναλλαγών των εν λόγω προσώπων που ασκούν διευθυντικά καθήκοντα περιλαμβάνει επίσης την ενεχυρίαση ή τη δανειοδότηση χρηματοπιστωτικών μέσων, καθώς και συναλλαγές άλλου προσώπου που ασκεί διακριτική ευχέρεια εκ μέρους του προσώπου που ασκεί διευθυντικά καθήκοντα. Προκειμένου να διασφαλιστεί η κατάλληλη ισορροπία μεταξύ του επιπέδου διαφάνειας και του αριθμού των αναφορών που γνωστοποιούνται στις αρμόδιες αρχές και στο κοινό, πρέπει να θεσπιστεί ένα ενιαίο όριο μέσω του παρόντος κανονισμού, κάτω του οποίου δεν θα δημοσιοποιούνται οι συναλλαγές. (29) Ένα σύνολο αποτελεσματικών εργαλείων και εξουσιών για την αρμόδια αρχή κάθε κράτους μέλους εγγυάται την αποτελεσματικότητα της εποπτείας. Οι διαχειριστές της αγοράς και όλοι οι οικονομικοί φορείς πρέπει και αυτοί να συνεισφέρουν στην ακεραιότητα της αγοράς. Υπό αυτή την έννοια, ο διορισμός μιας ενιαίας αρμόδιας αρχής για την κατάχρηση της αγοράς δεν πρέπει να αποκλείει δυνατότητες συνεργασίας ή ανάθεση καθηκόντων υπό την αρμοδιότητα της αρμόδιας αρχής, μεταξύ της εν λόγω αρχής και των διαχειριστών των αγορών με στόχο την εξασφάλιση αποτελεσματικής εποπτείας της συμμόρφωσης με τις διατάξεις του παρόντος κανονισμού. (30) Για τους σκοπούς του εντοπισμού πράξεων προσώπων που κατέχουν εμπιστευτικές πληροφορίες και πράξεων χειραγώγησης της αγοράς, είναι αναγκαίο οι αρμόδιες αρχές να μπορούν να έχουν πρόσβαση σε ιδιωτικές εγκαταστάσεις και να κατάσχουν έγγραφα. Η πρόσβαση σε ιδιωτικές εγκαταστάσεις είναι απαραίτητη ιδιαίτερα στις κατωτέρω περιπτώσεις: το πρόσωπο από το οποίο έχουν ζητηθεί οι πληροφορίες δεν έχει συμμορφωθεί με την απαίτηση (εν όλω ή εν μέρει)·ή υπάρχουν βάσιμοι λόγοι να θεωρείται ότι εάν υποβληθεί αίτηση δεν θα υπάρξει ανταπόκριση ή ότι τα έγγραφα ή οι πληροφορίες που σχετίζονται με την απαίτηση παροχής πληροφοριών θα απομακρυνθούν, θα παραποιηθούν ή θα καταστραφούν. (31) Τα υπάρχοντα στοιχεία για τηλεφωνικές συνδιαλέξεις και τα υπάρχοντα αρχεία διακίνησης δεδομένων επενδυτικών εταιρειών που εκτελούν συναλλαγές και τα υπάρχοντα στοιχεία για τηλεφωνικές συνδιαλέξεις και τα υπάρχοντα αρχεία φορέων εκμετάλλευσης τηλεπικοινωνιακών υπηρεσιών σχετικά με τη διακίνηση δεδομένων αποτελούν κρίσιμα, και κάποιες φορές τα μοναδικά, αποδεικτικά στοιχεία για τον εντοπισμό και την απόδειξη της ύπαρξης πράξεων προσώπων που κατέχουν εμπιστευτικές πληροφορίες και πράξεων χειραγώγησης της αγοράς. Μέσω των στοιχείων για τηλεφωνικές συνδιαλέξεις και των αρχείων διακίνησης δεδομένων μπορεί να προσδιοριστεί η ταυτότητα ενός προσώπου που είναι υπεύθυνο για τη διάδοση ψευδών ή παραπλανητικών πληροφοριών, μπορεί να διαπιστωθεί ότι κάποια πρόσωπα επικοινώνησαν μια ορισμένη στιγμή και ότι υφίσταται μια σχέση μεταξύ δύο ή περισσότερων προσώπων. Προκειμένου να καθιερωθούν, στο πλαίσιο της Ένωσης, ίσοι όροι όσον αφορά την πρόσβαση των αρμόδιων αρχών σε στοιχεία για τηλεφωνικές συνδιαλέξεις και στα υπάρχοντα αρχεία διακίνησης δεδομένων που τηρούνται από εταιρείες τηλεπικοινωνιών ή από επενδυτικές εταιρείες, οι αρμόδιες αρχές θα πρέπει να έχουν τη δυνατότητα να τους παραδίδονται υπάρχοντα αρχεία τηλεφωνικών συνδιαλέξεων και υπάρχοντα στοιχεία διακίνησης δεδομένων, τα οποία τηρούνται από φορέα εκμετάλλευσης τηλεπικοινωνιακών υπηρεσιών ή από επενδυτική εταιρεία, στις περιπτώσεις στις οποίες υπάρχουν εύλογες υπόνοιες ότι τέτοια αρχεία, σχετιζόμενα με το αντικείμενο της επιθεώρησης, αποτελούν ενδεχομένως κρίσιμα αποδεικτικά στοιχεία σε υπόθεση κατάχρησης από κάτοχο εμπιστευτικών πληροφοριών ή χειραγώγησης της αγοράς, όπως αυτά προσδιορίζονται στην οδηγία [νέα MAD], κατά παράβαση του παρόντος κανονισμού ή της οδηγίας [νέα MAD]. Τα στοιχεία τηλεφωνικών συνδιαλέξεων και τα αρχεία διακίνησης δεδομένων δεν περιλαμβάνουν το περιεχόμενο των εν λόγω αρχείων. (32) Εφόσον η κατάχρηση της αγοράς μπορεί να λαμβάνει χώρα σε διάφορες χώρες και αγορές, οι αρμόδιες αρχές πρέπει να υποχρεούνται να συνεργάζονται και να ανταλλάσσουν πληροφορίες με άλλες αρμόδιες αρχές και με την ΕΑΚΑΑ, ιδιαίτερα όσον αφορά τις ερευνητικές δραστηριότητες. Εάν μια αρμόδια αρχή είναι πεπεισμένη ότι λαμβάνει χώρα ή έχει λάβει χώρα κατάχρηση αγοράς σε άλλο κράτος μέλος ή ότι επηρεάζει χρηματοπιστωτικά μέσα που έχουν εισαχθεί προς διαπραγμάτευση σε άλλο κράτος μέλος, πρέπει να ενημερώσει σχετικά την αρμόδια αρχή και την ΕΑΚΑΑ. Σε περιπτώσεις κατάχρησης της αγοράς με διασυνοριακές επιπτώσεις, η ΕΑΚΑΑ πρέπει να υποχρεούται να συντονίσει την έρευνα αν της ζητηθεί από μία από τις ενδιαφερόμενες αρμόδιες αρχές. (33) Προκειμένου να διασφαλιστεί η ανταλλαγή πληροφοριών και η συνεργασία με αρχές τρίτων χωρών για την αποτελεσματική εφαρμογή του παρόντος κανονισμού, οι αρμόδιες αρχές πρέπει να συνάψουν συμφωνίες συνεργασίας με τους ομόλογούς τους σε τρίτες χώρες. Οποιαδήποτε μεταβίβαση προσωπικών δεδομένων που λαμβάνει χώρα βάσει των ανωτέρω συμφωνιών συμμορφώνεται με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[28] και με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της ΕΕ και σχετικά με την ελεύθερη κυκλοφορία των δεδομένων αυτών[29]. (34) Ένα άρτιο εποπτικό πλαίσιο επιχειρηματικών δραστηριοτήτων του χρηματοπιστωτικού τομέα πρέπει να στηρίζεται σε ισχυρά συστήματα εποπτείας και κυρώσεων. Για το σκοπό αυτό, οι εποπτικές αρχές πρέπει να διαθέτουν επαρκείς εξουσίες για να δράσουν και πρέπει να μπορούν να στηρίζονται σε ισότιμα, ισχυρά και αποτρεπτικά συστήματα κυρώσεων έναντι οποιουδήποτε οικονομικού παραπτώματος, οι κυρώσεις των οποίων πρέπει να εφαρμόζονται αποτελεσματικά. Ωστόσο, η ομάδα υψηλού επιπέδου κατέληξε ότι επί του παρόντος δεν υφίσταται κανένα από τα ανωτέρω στοιχεία. Στην ανακοίνωση της Επιτροπής της 8ης Δεκεμβρίου 2010 σχετικά με την ενίσχυση των συστημάτων κυρώσεων στον τομέα των χρηματοπιστωτικών υπηρεσιών πραγματοποιήθηκε ανασκόπηση των υφιστάμενων εξουσιών επιβολής κυρώσεων και της πρακτικής εφαρμογής τους με στόχο την προώθηση της σύγκλισης των κυρώσεων κατά μήκος των εποπτικών δραστηριοτήτων[30]. (35) Συνεπώς, εκτός από την παροχή αποτελεσματικών εποπτικών εργαλείων και εξουσιών στις ρυθμιστικές αρχές, πρέπει να θεσπιστεί και ένα σύνολο διοικητικών μέτρων, κυρώσεων και προστίμων για τη διασφάλιση μιας κοινής προσέγγισης στα κράτη μέλη και την ενίσχυση του αποτρεπτικού χαρακτήρα τους. Τα διοικητικά πρόστιμα πρέπει να λαμβάνουν υπόψη παράγοντες όπως η παραίτηση από εντοπισμένα οικονομικά οφέλη, η σοβαρότητα και η διάρκεια της παράβασης, τυχόν παράγοντες επιδείνωσης ή μετριασμού, η ανάγκη αποτρεπτικού χαρακτήρα των προστίμων και, εφόσον συντρέχει περίπτωση, να περιλαμβάνουν μια έκπτωση για συνεργασία με την αρμόδια αρχή. Η έγκριση και δημοσίευση των κυρώσεων πρέπει να συμμορφώνεται με τα θεμελιώδη δικαιώματα που ορίζονται στο Χάρτη Θεμελιωδών Δικαιωμάτων της Ευρωπαϊκής Ένωσης, και ιδιαίτερα με το δικαίωμα σεβασμού της ιδιωτικής και οικογενειακής ζωής (άρθρο 7), το δικαίωμα προστασίας των δεδομένων προσωπικού χαρακτήρα (άρθρο 8) και το δικαίωμα πραγματικής προσφυγής και αμερόληπτου δικαστηρίου (άρθρο 47). (36) Οι πληροφοριοδότες παρέχουν νέες πληροφορίες στις αρμόδιες αρχές, οι οποίες τις διευκολύνουν στον εντοπισμό και την κύρωση υποθέσεων που αφορούν πράξεις προσώπων που κατέχουν εμπιστευτικές πληροφορίες και χειραγώγηση της αγοράς. Ωστόσο, την παροχή πληροφοριών μπορεί να αποτρέψει ο φόβος αντίποινων ή η έλλειψη κινήτρων. Ο παρών κανονισμός πρέπει συνεπώς να διασφαλίσει ότι υφίστανται επαρκείς ρυθμίσεις που ενθαρρύνουν τους πληροφοριοδότες να ειδοποιούν τις αρμόδιες αρχές σχετικά με πιθανές παραβάσεις του κανονισμού και που τους προστατεύουν από τυχόν αντίποινα. Ωστόσο, οι πληροφοριοδότες πρέπει να είναι επιλέξιμοι για τα εν λόγω κίνητρα μόνο όταν αποκαλύπτουν νέες πληροφορίες που δεν είναι ακόμα υποχρεωμένοι να δημοσιοποιήσουν βάσει νόμου και εφόσον οι εν λόγω πληροφορίες οδηγούν σε κυρώσεις για παράβαση του παρόντος κανονισμού. Τα κράτη μέλη πρέπει επίσης να διασφαλίσουν ότι τα συστήματα πληροφοριοδότησης που εφαρμόζουν περιλαμβάνουν μηχανισμούς που παρέχουν ικανοποιητική προστασία σε ένα αναφερόμενο πρόσωπο, ιδιαίτερα όσον αφορά το δικαίωμα προστασίας των δεδομένων προσωπικού χαρακτήρα του και διαδικασίες που διασφαλίζουν το δικαίωμα υπεράσπισης και ακρόασης του αναφερόμενου προσώπου πριν τη λήψη μιας απόφασης που τον αφορά, καθώς και το δικαίωμα άσκησης πραγματικής προσφυγής ενώπιον δικαστηρίου έναντι μιας απόφασης που το αφορά. (37) Εφόσον τα κράτη μέλη έχουν θεσπίσει νομοθεσία για την εφαρμογή της οδηγίας 2003/6/ΕΚ και δεδομένου ότι προβλέπεται η έκδοση πράξεων κατ’ εξουσιοδότηση και εκτελεστικών τεχνικών προτύπων προκειμένου να μπορέσει να εφαρμοστεί το εισαγόμενο πλαίσιο, είναι απαραίτητη η αναβολή της εφαρμογής των ουσιωδών διατάξεων του παρόντος κανονισμού για ικανοποιητικό χρονικό διάστημα. (38) Προκειμένου να διευκολυνθεί η ομαλή μετάβαση στην έναρξη ισχύος του παρόντος κανονισμού, οι πρακτικές της αγοράς που ισχύουν πριν την έναρξη ισχύος του παρόντος κανονισμού και γίνονται αποδεκτές από τις αρμόδιες αρχές σύμφωνα με τον κανονισμό (ΕΚ) αριθ. 2273/2003 της Επιτροπής της 22ας Δεκεμβρίου 2003 για την εφαρμογή της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου σχετικά με τις απαλλαγές που προβλέπονται για τα προγράμματα επαναγοράς και για τις πράξεις σταθεροποίησης χρηματοπιστωτικών μέσων[31] για τους σκοπούς εφαρμογής του στοιχείου 2, σημείο α) του άρθρου 1 της οδηγίας 2003/6/EΚ, μπορούν να συνεχίσουν να εφαρμόζονται για ένα έτος μετά από την ημερομηνία που ορίζεται για την αποτελεσματική εφαρμογή του παρόντος κανονισμού υπό την προϋπόθεση ότι κοινοποιούνται στην ΕΑΚΑΑ. (39) Ο παρών κανονισμός συμμορφώνεται με τα θεμελιώδη δικαιώματα και τηρεί τις αρχές που αναγνωρίζονται στο Χάρτη Θεμελιωδών Δικαιωμάτων της Ευρωπαϊκής Ένωσης όπως διαφυλάσσονται στη Συνθήκη, και ιδιαίτερα το δικαίωμα σεβασμού της ιδιωτικής και οικογενειακής ζωής, το δικαίωμα προστασίας των δεδομένων προσωπικού χαρακτήρα, την ελευθερία έκφρασης και πληροφόρησης, την επιχειρηματική ελευθερία, το δικαίωμα πραγματικής προσφυγής και αμερόληπτου δικαστηρίου, το τεκμήριο αθωότητας και τα δικαιώματα της υπεράσπισης, τις αρχές της νομιμότητας και της αναλογικότητας αξιόποινων πράξεων και ποινών και το δικαίωμα του προσώπου να μη δικάζεται ή να μην τιμωρείται ποινικά δύο φορές για την ίδια αξιόποινη πράξη. Οι περιορισμοί που τίθενται στα ανωτέρω δικαιώματα συνάδουν με το άρθρο 52 παράγραφος 1 του Χάρτη, καθώς είναι απαραίτητοι για τη διασφάλιση των στόχων γενικού συμφέροντος της προστασίας των επενδυτών και της ακεραιότητας των χρηματοπιστωτικών αγορών και παρέχονται οι κατάλληλες ασφαλιστικές δικλείδες για να διασφαλιστεί ότι τα δικαιώματα περιορίζονται μόνο στο βαθμό που είναι αναγκαίος για την ικανοποίηση των ανωτέρω στόχων και μέσω μέτρων που είναι ανάλογοι προς τον προς επίτευξη στόχο. Συγκεκριμένα, η αναφορά των ύποπτων συναλλαγών είναι απαραίτητη για να διασφαλιστεί ότι οι αρμόδιες αρχές δύνανται να εντοπίζουν και να κυρώνουν την κατάχρηση της αγοράς. Η απαγόρευση των αποπειρών χειραγώγησης της αγοράς είναι αναγκαία ώστε να μπορούν οι αρμόδιες αρχές να επιβάλουν κυρώσεις στις εν λόγω προσπάθειες εάν έχουν αποδεικτικά στοιχεία σχετικά με την πρόθεση χειραγώγησης της αγοράς, ακόμα και αν δεν έχει εντοπιστεί κάποια επίδραση στις τιμές της αγοράς. Η πρόσβαση σε δεδομένα και αρχεία τηλεφωνικών συνδιαλέξεων είναι αναγκαία για την παροχή αποδεικτικών στοιχείων και ερευνητικών πληροφοριών σχετικά με πιθανές πράξεις προσώπων που κατέχουν εμπιστευτικές πληροφορίες ή πιθανή χειραγώγηση της αγοράς, και κατά συνέπεια για τον εντοπισμό και την ποινικοποίηση της κατάχρησης της αγοράς. Οι προϋποθέσεις που επιβάλλει ο παρών κανονισμός διασφαλίζουν τη συμμόρφωση με τα θεμελιώδη δικαιώματα. Τα μέτρα σχετικά με τους πληροφοριοδότες είναι απαραίτητα για τη διευκόλυνση του εντοπισμού περιπτώσεων κατάχρησης της αγοράς και για τη διασφάλιση της προστασίας του πληροφοριοδότη και του αναφερόμενου προσώπου, συμπεριλαμβανομένης της προστασίας της ιδιωτικής τους ζωής, των δεδομένων προσωπικού χαρακτήρα, του δικαιώματος ακρόασης και του δικαιώματος πραγματικής προσφυγής τους ενώπιον δικαστηρίου. Η εισαγωγή κοινών ελάχιστων κανόνων για τα διοικητικά μέτρα, τις κυρώσεις και τα πρόστιμα είναι αναγκαία για να διασφαλιστεί ότι οι συγκρίσιμες παραβάσεις κατάχρησης της αγοράς τιμωρούνται με συγκρίσιμο τρόπο και ότι οι κυρώσεις που επιβάλλονται είναι ανάλογες με την παράβαση. Ο παρών κανονισμός δεν εμποδίζει με κανένα τρόπο τα κράτη μέλη στην εφαρμογή των συνταγματικών κανόνων που αφορούν την ελευθερία τύπου και την ελευθερία έκφρασης των μέσων μαζικής ενημέρωσης. (40) Η οδηγία 95/46 του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[32] και ο κανονισμός (ΕΕ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της ΕΕ και σχετικά με την ελεύθερη κυκλοφορία των δεδομένων αυτών[33], διέπουν την επεξεργασία των δεδομένων προσωπικού χαρακτήρα από την ΕΑΚΑΑ στο πλαίσιο του παρόντος κανονισμού και υπό την εποπτεία των αρμόδιων αρχών των κρατών μελών, και συγκεκριμένα των δημόσιων ανεξάρτητων αρχών που διορίζονται από τα κράτη μέλη. Οποιαδήποτε ανταλλαγή ή μεταβίβαση πληροφοριών από τις αρμόδιες αρχές πρέπει να συνάδει με τους κανόνες σχετικά με τη διαβίβαση δεδομένων προσωπικού χαρακτήρα όπως προβλέπονται στην οδηγία 95/46/ΕΚ. Επιπλέον, οποιαδήποτε ανταλλαγή ή μεταβίβαση πληροφοριών από την ΕΑΚΑΑ πρέπει να συνάδει με τους κανόνες σχετικά με τη διαβίβαση δεδομένων προσωπικού χαρακτήρα όπως προβλέπονται στον κανονισμό (ΕΚ) αριθ. 45/2001. (41) Ο παρών κανονισμός, καθώς και οι πράξεις κατ’ εξουσιοδότηση, τα πρότυπα και οι κατευθυντήριες γραμμές που εγκρίθηκαν σύμφωνα με αυτόν ισχύουν με την επιφύλαξη της εφαρμογής των κανόνων της Ένωσης σχετικά με τον ανταγωνισμό. (42) Η Επιτροπή πρέπει να έχει την εξουσία να εκδίδει πράξεις κατ’ εξουσιοδότηση σύμφωνα με το άρθρο 290 της Συνθήκης. Συγκεκριμένα, πρέπει να εκδοθούν πράξεις κατ’ εξουσιοδότηση σχετικά με τις προϋποθέσεις για τα προγράμματα επαναγοράς και για τη σταθεροποίηση χρηματοπιστωτικών μέσων, τις ενδείξεις πράξεων χειραγώγησης που αναφέρονται στο Παράρτημα 1, το όριο για τον προσδιορισμό της εφαρμογής της υποχρέωσης δημοσιοποίησης για τους συμμετέχοντες της αγοράς δικαιωμάτων εκπομπής, τις προϋποθέσεις κατάρτισης καταλόγων προσώπων που κατέχουν εμπιστευτικές πληροφορίες και τα όρια και τις προϋποθέσεις που αφορούν τις συναλλαγές προσώπων που ασκούν διευθυντικά καθήκοντα. Έχει ιδιαίτερη σημασία, κατά το προπαρασκευαστικό της έργο, η Επιτροπή να διενεργήσει τις κατάλληλες διαβουλεύσεις, συμπεριλαμβανομένων διαβουλεύσεων σε επίπεδο εμπειρογνωμόνων. Η Επιτροπή, κατά την επεξεργασία και κατάρτιση των κατ’ εξουσιοδότηση πράξεων, πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (43) Προκειμένου να διασφαλιστούν ομοιόμορφες συνθήκες για την εφαρμογή του παρόντος κανονισμού όσον αφορά την τήρηση των διαδικασιών αναφοράς των παραβάσεων του κανονισμού, θα πρέπει να μεταβιβαστούν εκτελεστικές εξουσίες στην Επιτροπή. Οι εξουσίες αυτές θα πρέπει να ασκούνται σύμφωνα με τον Κανονισμό (ΕΕ) αριθ. 183/2011 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2011 για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή. (44) Τεχνικά πρότυπα για τις χρηματοοικονομικές υπηρεσίες θα πρέπει να διασφαλίζουν ομοιόμορφες συνθήκες σε ολόκληρη την Ένωση σε θέματα που καλύπτει ο παρών κανονισμός. Κρίνεται σκόπιμο και αποδοτικό να αναλάβει η ΕΑΚΑΑ, ως φορέας με υψηλό βαθμό εξειδικευμένης τεχνογνωσίας, την ανάπτυξη των σχεδίων ρυθμιστικών τεχνικών προτύπων και των σχεδίων εκτελεστικών τεχνικών προτύπων που δεν ενέχουν επιλογές πολιτικής, τα οποία θα κατατεθούν στην Επιτροπή. (45) Η Επιτροπή πρέπει να εγκρίνει τα σχέδια ρυθμιστικών τεχνικών προτύπων που αναπτύσσει η ΕΑΚΑΑ όσον αφορά τις διαδικασίες και τις ρυθμίσεις για τους χώρους διαπραγμάτευσης με στόχο την πρόληψη και τον εντοπισμό της κατάχρησης της αγοράς, τα συστήματα και τα πρότυπα που πρέπει να χρησιμοποιούνται για τον εντοπισμό και την κοινοποίηση ύποπτων εντολών και συναλλαγών και όσον αφορά τις τεχνικές ρυθμίσεις για κατηγορίες προσώπων για την αντικειμενική παρουσίαση πληροφοριών που συστήνουν μια επενδυτική στρατηγική και για τη δημοσιοποίηση συγκεκριμένων συμφερόντων ή ενδείξεων συγκρούσεων συμφερόντων μέσω κατ’ εξουσιοδότηση πράξεων σύμφωνα με το άρθρο 290 της ΣΛΕΕ και σύμφωνα με τα άρθρα 10 έως 14 του κανονισμού (ΕΕ) αριθ. 1093/2010. Έχει ιδιαίτερη σημασία, κατά το προπαρασκευαστικό της έργο, η Επιτροπή να διενεργήσει τις κατάλληλες διαβουλεύσεις, συμπεριλαμβανομένων διαβουλεύσεων σε επίπεδο εμπειρογνωμόνων. (46) Η Επιτροπή πρέπει επίσης να έχει την εξουσία να εγκρίνει εκτελεστικά τεχνικά πρότυπα μέσω εκτελεστικών πράξεων δυνάμει του άρθρου 291 της ΣΛΕΕ και σύμφωνα με το άρθρο 15 του κανονισμού (ΕΕ) αριθ. 1093/2010. Η ΕΑΚΑΑ πρέπει να αναλάβει την κατάρτιση εκτελεστικών τεχνικών προτύπων προς υποβολή στην Επιτροπή σχετικά με τη δημοσιοποίηση εμπιστευτικών πληροφοριών, τους μορφότυπους των καταλόγων εμπιστευτικών προσώπων και τους μορφότυπους και τις διαδικασίες για τη συνεργασία και την ανταλλαγή πληροφοριών των αρμόδιων αρχών μεταξύ τους και με την ΕΑΚΑΑ. (47) Δεδομένου ότι ο στόχος της προτεινόμενης δράσης, ήτοι η πρόληψη της κατάχρησης της αγοράς υπό τη μορφή πράξεων προσώπων που κατέχουν εμπιστευτικές πληροφορίες και χειραγώγησης της αγοράς δεν μπορεί να επιτευχθεί επαρκώς από τα κράτη μέλη και συνεπώς, λόγω της κλίμακας ή των αποτελεσμάτων των μέτρων, μπορεί να επιτευχθεί καλύτερα στο επίπεδο της Ένωσης, η Ένωση μπορεί να εγκρίνει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ανωτέρω άρθρο, ο κανονισμός δεν υπερβαίνει τα μέτρα που είναι αναγκαία για την επίτευξη του εν λόγω στόχου. (48) Επειδή οι διατάξεις της οδηγίας 2003/6/ΕΚ δεν είναι πλέον συναφείς και επαρκείς, η οδηγία αυτή πρέπει να καταργηθεί με ισχύ από [24 μήνες μετά την έναρξη ισχύος του παρόντος κανονισμού]. Οι απαιτήσεις και οι απαγορεύσεις του παρόντος κανονισμού σχετίζονται αυστηρά με αυτές της οδηγίας MiFΙD και συνεπώς πρέπει να αρχίσουν να ισχύουν κατά την ημερομηνία έναρξης ισχύος της αναθεώρησης της MiFID. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι ΓΕΝΙΚΕΣ ΔΙΑΤΑΞΕΙΣ Ενότητα 1 Αντικείμενο και πεδιο εφαρμογησ Άρθρο 1 Αντικείμενο Ο παρών κανονισμός θεσπίζει ένα κοινό κανονιστικό πλαίσιο σχετικά με την κατάχρηση της αγοράς για τη διασφάλιση της ακεραιότητας των χρηματοπιστωτικών αγορών στην Ένωση και για την ενίσχυση της προστασίας των επενδυτών και της εμπιστοσύνης στις εν λόγω αγορές. Άρθρο 2 Πεδίο εφαρμογής 1. Ο παρών κανονισμός εφαρμόζεται στα ακόλουθα: α) χρηματοπιστωτικά μέσα που έχουν εισαχθεί προς διαπραγμάτευση σε ρυθμιζόμενη αγορά ή για τα οποία έχει υποβληθεί αίτηση εισαγωγής σε ρυθμιζόμενη αγορά· β) χρηματοπιστωτικά μέσα που έχουν εισαχθεί προς διαπραγμάτευση σε ΠΜΔ ή ΟΜΔ σε τουλάχιστον ένα κράτος μέλος· γ) ενέργειες ή συναλλαγές που σχετίζονται με ένα χρηματοπιστωτικό μέσο που αναφέρεται στα στοιχεία α) ή β) ανεξάρτητα από το αν η συμπεριφορά ή συναλλαγή λαμβάνει όντως χώρα σε ρυθμιζόμενη αγορά, ΠΜΔ ή ΟΜΔ· δ) ενέργειες ή συναλλαγές, συμπεριλαμβανομένων των προσφορών, που σχετίζονται με δημοπρασίες δικαιωμάτων εκπομπής ή άλλων εκπλειστηριαζόμενων προϊόντων που βασίζονται σε αυτά, σύμφωνα με τον κανονισμό αριθ. 1031/2010[34]. Τηρουμένων των τυχόν ειδικών διατάξεων που αναφέρονται σε προσφορές υποβαλλόμενες στο πλαίσιο πλειοδοτικής διαδικασίας, οι όποιοι όροι και απαγορεύσεις του παρόντος κανονισμού που αναφέρονται σε εντολές διαπραγμάτευσης εφαρμόζονται στις εν λόγω προσφορές. 2. Τα άρθρα 7 και 9 εφαρμόζονται επίσης στην αγορά ή διάθεση χρηματοπιστωτικών μέσων που δεν αναφέρονται στα στοιχεία α) και β) της παραγράφου 1, η αξία των οποίων αφορά σε χρηματοπιστωτικό μέσο που αναφέρεται στην εν λόγω παράγραφο. Σε αυτά περιλαμβάνονται συγκεκριμένα παράγωγα μέσα για τη μεταφορά του πιστωτικού κινδύνου που σχετίζονται με χρηματοπιστωτικό μέσο που αναφέρεται στην παράγραφο 1 και χρηματοπιστωτικές συμβάσεις για διαφορές που σχετίζονται με ένα τέτοιο χρηματοπιστωτικό μέσο. 3. Τα άρθρα 8 και 10 εφαρμόζονται επίσης σε συναλλαγές, εντολές διαπραγμάτευσης ή άλλες ενέργειες οι οποίες αφορούν: α) είδη χρηματοπιστωτικών μέσων, συμπεριλαμβανομένων συμβάσεων παραγώγων ή παράγωγων μέσων για τη μεταφορά πιστωτικού κινδύνου εάν η συναλλαγή, εντολή ή άλλη ενέργεια έχει ή ενδέχεται ή πρόκειται να έχει επίπτωση σε κάποιο χρηματοπιστωτικό μέσο που αναφέρεται στα στοιχεία α) και β) της παραγράφου 1· β) συμβάσεις βασικών εμπορευμάτων τοις μετρητοίς, που δεν είναι ενεργειακά προϊόντα χονδρικής πώλησης, εάν η συναλλαγή, εντολή ή άλλη ενέργεια έχει ή ενδέχεται ή πρόκειται να έχει επίπτωση σε κάποιο χρηματοπιστωτικό μέσο που αναφέρεται στα στοιχεία α) και β) της παραγράφου 1· ή γ) είδη χρηματοπιστωτικών μέσων, συμπεριλαμβανομένων συμβάσεων παραγώγων ή παράγωγων μέσων για τη μεταφορά πιστωτικού κινδύνου, εάν η συναλλαγή, εντολή ή άλλη ενέργεια έχει ή ενδέχεται ή πρόκειται να έχει επίπτωση σε συμβόλαια άμεσης παράδοσης επί εμπορευμάτων. 4. Οι απαγορεύσεις και οι απαιτήσεις του παρόντος κανονισμού εφαρμόζονται σε ενέργειες που διεξάγονται εντός ή εκτός της Ένωσης και αφορούν μέσα που αναφέρονται στις παραγράφους 1 έως 3. Ενότητα 2 Εξαιρέσεις από το πεδιο εφαρμογησ Άρθρο 3 Απαλλαγή για τα προγράμματα επαναγοράς και για τις πράξεις σταθεροποίησης 1. Οι απαγορεύσεις των άρθρων 9 και 10 του παρόντος κανονισμού δεν εφαρμόζονται σε συναλλαγές σε ίδιες μετοχές σε προγράμματα επαναγοράς εφόσον τα πλήρη στοιχεία του προγράμματος δημοσιοποιούνται πριν την έναρξη της διαπραγμάτευσης, οι συναλλαγές αναφέρονται ως μέρος του προγράμματος επαναγοράς στην αρμόδια αρχή και στη συνέχεια δημοσιοποιούνται στο κοινό και εφόσον τηρούνται επαρκή όρια όσον αφορά την τιμή και τον όγκο. 2. Οι απαγορεύσεις των άρθρων 9 και 10 του παρόντος κανονισμού δεν εφαρμόζονται στις συναλλαγές σε ίδιες μετοχές για τη σταθεροποίηση ενός χρηματοπιστωτικού μέσου εφόσον η σταθεροποίηση διεξάγεται για περιορισμένο χρονικό διάστημα, οι πληροφορίες σχετικά με τη σταθεροποίηση δημοσιοποιούνται και τηρούνται επαρκή όρια όσον αφορά την τιμή. 3. Η Επιτροπή, μέσω πράξεων κατ’ εξουσιοδότηση σύμφωνα με το άρθρο 31, εκδίδει μέτρα που διευκρινίζουν τις προϋποθέσεις που πρέπει να πληρούν τα εν λόγω προγράμματα επαναγοράς και τα μέτρα σταθεροποίησης που αναφέρονται στις παραγράφους 1 και 2, συμπεριλαμβανομένων και των προϋποθέσεων διαπραγμάτευσης, των περιορισμών όσον αφορά το χρόνο και τον όγκο, των απαιτήσεων δημοσιοποίησης και αναφοράς και των προϋποθέσεων τιμών. Άρθρο 4 Απαλλαγή για τις δραστηριότητες νομισματικής διαχείρισης και διαχείρισης δημοσίου χρέους και για τις δραστηριότητες κλιματικής πολιτικής 1. Ο παρών κανονισμός δεν εφαρμόζεται σε συναλλαγές, εντολές ή συμπεριφορές που λαμβάνουν χώρα κατά την άσκηση της πολιτικής νομισματικής ή συναλλαγματικής διαχείρισης ή διαχείρισης δημόσιου χρέους από ένα κράτος μέλος, από το Ευρωπαϊκό Σύστημα Κεντρικών Τραπεζών, από μια εθνική κεντρική τράπεζα ενός κράτους μέλους, από οποιοδήποτε άλλο υπουργείο, οργανισμό ή όχημα ειδικού σκοπού ενός κράτους μέλους ή από οποιοδήποτε πρόσωπο που ενεργεί εξ ονόματός τους και, στην περίπτωση κράτους μέλους που είναι ομοσπονδιακό κράτος, σε τέτοιου είδους συναλλαγές, εντολές ή συμπεριφορές που διεξάγονται από ένα μέλος της ομοσπονδίας. Επίσης, δεν εφαρμόζεται σε συναλλαγές, εντολές ή συμπεριφορές της Ένωσης, τυχόν οχήματος ειδικού σκοπού για διάφορα κράτη μέλη, της Ευρωπαϊκής Τράπεζας Επενδύσεων, διεθνούς χρηματοοικονομικού ιδρύματος που έχει συσταθεί από δύο ή περισσότερα κράτη μέλη με στόχο την κινητοποίηση της χρηματοδότησης και την παροχή χρηματοδοτικής συνδρομής προς όφελος των μελών του, τα οποία βιώνουν ή απειλούνται από σοβαρά προβλήματα χρηματοδότησης ή του Ευρωπαϊκού Ταμείου χρηματοοικονομικής σταθερότητας. 2. Ο παρών κανονισμός δεν εφαρμόζεται στις δραστηριότητες ενός κράτους μέλους, της Ευρωπαϊκής Επιτροπής ή τυχόν άλλου επίσημα διορισμένου φορέα, ή οποιουδήποτε προσώπου που ενεργεί εξ ονόματός τους, όσον αφορά δικαιώματα εκπομπής και που πραγματοποιούνται στο πλαίσιο της άσκησης της κλιματικής πολιτικής της Ένωσης. Ενότητα 3 Ορισμοί Άρθρο 5 Ορισμοί Για τους σκοπούς του παρόντος κανονισμού ισχύουν οι ακόλουθοι ορισμοί: 1. ως «χρηματοπιστωτικό μέσο» νοείται οποιοδήποτε μέσο υπό την έννοια του άρθρου 2 παράγραφος 1 σημείο 8 του κανονισμού [MiFIR]· 2. ως «ρυθμιζόμενη αγορά» νοείται ένα πολυμερές σύστημα στην Ένωση υπό την έννοια του άρθρου 2 παράγραφος 1 σημείο 5 του κανονισμού [MiFIR]· 3. ως «πολυμερής μηχανισμός διαπραγμάτευσης (ΠΜΔ)» νοείται ένα πολυμερές σύστημα στην Ένωση υπό την έννοια του άρθρου 2 παράγραφος 1 σημείο 6 του κανονισμού [MiFIR]· 4. ως «οργανωμένος μηχανισμός διαπραγμάτευσης (ΟΜΔ)» νοείται ένα σύστημα ή ένας μηχανισμός στην Ένωση όπως αναφέρεται στο άρθρο 2 παράγραφος 1 σημείο 7 του κανονισμού [MiFIR]· 5. ως «χώρος διαπραγμάτευσης» νοείται ένα σύστημα ή ένας μηχανισμός στην Ένωση όπως αναφέρεται στο άρθρο 2 παράγραφος 1 σημείο 26 του κανονισμού [MiFIR]· 6. ως «αγορά ανάπτυξης ΜΜΕ» νοείται ένας ΠΜΔ στην Ένωση υπό την έννοια του άρθρου 4 παράγραφος 1 σημείο 17 της οδηγίας [νέα MiFID]· 7. ως «αρμόδια αρχή» νοείται η διορισμένη ως αρμόδια αρχή σύμφωνα με το άρθρο 16· 8. ως «πρόσωπο» νοείται οποιοδήποτε φυσικό ή νομικό πρόσωπο· 9. ως «βασικό εμπόρευμα» νοείται ένα εμπόρευμα υπό την έννοια του άρθρου 2 παράγραφος 1 του κανονισμού (ΕΚ) αριθ. 1287/2006 της Επιτροπής[35]· 10. ως «συμβόλαιο άμεσης παράδοσης επί εμπορευμάτων» νοείται οποιαδήποτε σύμβαση για την προμήθεια εμπορεύματος το οποίο έχει εισαχθεί προς διαπραγμάτευση σε αγορά άμεσης παράδοσης και το οποίο παραδίδεται αμέσως μετά το διακανονισμό της συναλλαγής, συμπεριλαμβανομένων και τυχόν συμβολαίων επί παραγώγων που πρέπει να διακανονιστούν με φυσική παράδοση· 11. ως «αγορά άμεσης παράδοσης» νοείται οποιαδήποτε αγορά χρηματιστηριακών εμπορευμάτων στην οποία τα εμπορεύματα πωλούνται τοις μετρητοίς και παραδίδονται αμέσως μετά το διακανονισμό της συναλλαγής· 12. ως «πρόγραμμα επαναγοράς» νοούνται οι συναλλαγές σε ίδιες μετοχές σύμφωνα με τα άρθρα 19 έως 24 της οδηγίας 77/91/EΟΚ του Συμβουλίου[36]· 13. ως «αλγοριθμικές συναλλαγές» νοούνται οι συναλλαγές σε χρηματοπιστωτικά μέσα χρησιμοποιώντας αλγορίθμους υπολογιστή κατά την έννοια του άρθρου 4 παράγραφος 1 σημείο 37 της οδηγίας [νέα MiFID]· 14. ως «δικαίωμα εκπομπής» νοείται χρηματοπιστωτικό μέσο, όπως αυτό ορίζεται στο παράρτημα Ι τμήμα Γ σημείο 11 της οδηγίας [νέα MiFID]· 15. ως «συμμετέχων της αγοράς δικαιωμάτων εκπομπής» νοείται οποιοδήποτε πρόσωπο πραγματοποιεί συναλλαγές, συμπεριλαμβανομένης και της αποστολής εντολών για διαπραγμάτευση, σε δικαιώματα εκπομπής· 16. ως «εκδότης χρηματοπιστωτικού μέσου» νοείται ο εκδότης όπως ορίζεται στο άρθρο 2 παράγραφος 1 στοιχείο η) της οδηγίας 2003/71/EΚ[37]· 17. ως «ΟΣΡΑΕ» νοείται ο Οργανισμός Συνεργασίας των Ρυθμιστικών Αρχών Ενεργείας που ιδρύθηκε με τον κανονισμό (ΕΚ) αριθ. 713/2009[38]· 18. ο όρος «ενεργειακό προϊόν χονδρικής πώλησης» έχει την ίδια έννοια με το άρθρο 2 παράγραφος 4 του [κανονισμού (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής][39]· 19. ο όρος «εθνική κανονιστική αρχή» έχει την ίδια έννοια με το άρθρο 2 παράγραφος 7 του [κανονισμού (ΕΕ) αριθ. ... του Ευρωπαϊκού Κοινοβουλίου και του Συμβουλίου σχετικά με την ακεραιότητα και τη διαφάνεια στην ενεργειακή αγορά χονδρικής][40]. Ενότητα 4 Εμπιστευτικές πληροφοριεσ, πραξεισ προσωπων που κατεχουν εμπιστευτικεσ πληροφοριεσ και χειραγωγηση της αγορασ Άρθρο 6 Εμπιστευτικές πληροφορίες 1. Για τους σκοπούς του παρόντος κανονισμού, ως εσωτερικές πληροφορίες νοούνται τα ακόλουθα είδη πληροφοριών: α) ακριβείς πληροφορίες, οι οποίες δεν έχουν δημοσιοποιηθεί ακόμα και αφορούν, άμεσα ή έμμεσα, έναν ή περισσότερους εκδότες χρηματοπιστωτικών μέσων ή ένα ή περισσότερα χρηματοπιστωτικά μέσα, και οι οποίες εάν δημοσιοποιούνταν, ενδέχεται να είχαν σημαντική επίδραση στις τιμές των εν λόγω χρηματοπιστωτικών μέσων ή στην τιμή των σχετικών παράγωγων χρηματοπιστωτικών μέσων. β) όσον αφορά παράγωγα μέσα βασικών εμπορευμάτων, ακριβείς πληροφορίες, οι οποίες δεν έχουν ακόμη δημοσιοποιηθεί και αφορούν, άμεσα ή έμμεσα, ένα ή περισσότερα παράγωγα μέσα ή το σχετικό συμβόλαιο άμεσης παράδοσης επί εμπορευμάτων, και οι οποίες, εάν δημοσιοποιούνταν, ενδέχεται να είχαν σημαντική επίδραση στις τιμές των εν λόγω παράγωγων μέσων ή των σχετικών συμβολαίων επί εμπορευμάτων· ιδιαίτερα οι πληροφορίες που απαιτείται να δημοσιοποιούνται σύμφωνα με κανονιστικές ή ρυθμιστικές διατάξεις σε επίπεδο Ένωσης ή κρατών μελών, σύμφωνα με κανόνες της αγοράς, με συμβάσεις ή συναλλακτικά ήθη, που αφορούν τα σχετικά παράγωγα επί εμπορευμάτων ή αγορές άμεσης παράδοσης. γ) όσον αφορά τα δικαιώματα εκπομπής ή τα εκπλειστηριαζόμενα προϊόντα που βασίζονται σε αυτά, ακριβείς πληροφορίες, οι οποίες δεν έχουν ακόμη δημοσιοποιηθεί και αφορούν, άμεσα ή έμμεσα, ένα ή περισσότερα από τα ανωτέρω μέσα, και οι οποίες εάν δημοσιοποιούνταν, ενδέχεται να είχαν σημαντική επίδραση στις τιμές των εν λόγω μέσων ή στην τιμή των σχετικών παράγωγων χρηματοπιστωτικών μέσων. δ) για πρόσωπα που έχουν αναλάβει την εκτέλεση εντολών που αφορούν χρηματοπιστωτικά μέσα, σημαίνει επίσης πληροφορίες που μεταβιβάζονται από πελάτη και σχετίζονται με τις εκκρεμείς εντολές του πελάτη σε χρηματοπιστωτικά μέσα, οι οποίες είναι ακριβείς, αφορούν, άμεσα ή έμμεσα, έναν ή περισσότερους εκδότες χρηματοπιστωτικών μέσων ή ένα ή περισσότερα χρηματοπιστωτικά μέσα, και οι οποίες εάν δημοσιοποιούνταν, ενδέχεται να είχαν σημαντική επίδραση στις τιμές των εν λόγω χρηματοπιστωτικών μέσων, στην τιμή των σχετικών συμβολαίων άμεσης παράδοσης επί εμπορευμάτων ή στην τιμή των σχετικών παράγωγων χρηματοπιστωτικών μέσων. ε) οι πληροφορίες που δεν εμπίπτουν στις παραγράφους α), β), γ) ή δ) και αφορούν έναν ή περισσότερους εκδότες χρηματοπιστωτικών μέσων ή ένα ή περισσότερα χρηματοπιστωτικά μέσα, οι οποίες δεν είναι γενικά διαθέσιμες στο κοινό, αλλά εάν ήταν διαθέσιμες σε συνετό επενδυτή, ο οποίος συναλλάσσεται συχνά στην αγορά και στο συγκεκριμένο χρηματοπιστωτικό μέσο ή στο σχετικό συμβόλαιο άμεσης παράδοσης επί εμπορεύματος, θα θεωρούνταν σημαντικές από το εν λόγω πρόσωπο κατά τη λήψη της απόφασης σχετικά με τους όρους βάσει των οποίων θα προχωρούσε στις συναλλαγές του στο χρηματοπιστωτικό μέσο ή στο σχετικό συμβόλαιο άμεσης παράδοσης επί εμπορεύματος. 2. Για τους σκοπούς της εφαρμογής της παραγράφου 1, οι πληροφορίες θα θεωρούνται ακριβείς εάν αναφέρουν ένα σύνολο περιστάσεων που υφίστανται ή που αναμένεται ευλόγως να επέλθουν ή ένα γεγονός που έχει συμβεί ή αναμένεται ευλόγως να συμβεί και είναι επαρκώς συγκεκριμένες ώστε να επιτρέψουν την εξαγωγή συμπεράσματος σχετικά με την πιθανή επίδραση αυτών των περιστάσεων ή αυτού του γεγονότος στις τιμές των χρηματοπιστωτικών μέσων, στα σχετικά συμβόλαια άμεσης παράδοσης επί εμπορευμάτων, ή στα εκπλειστηριαζόμενα προϊόντα βάσει των δικαιωμάτων εκπομπής. 3. Για τους σκοπούς της εφαρμογής της παραγράφου 1, πληροφορίες οι οποίες, εάν δημοσιοποιούνταν, ενδέχεται να είχαν σημαντική επίδραση στις τιμές των χρηματοπιστωτικών μέσων, των σχετικών συμβολαίων άμεσης παράδοσης επί εμπορευμάτων ή των εκπλειστηριαζόμενων προϊόντων βάσει των δικαιωμάτων εκπομπής νοούνται οι πληροφορίες που είναι πιθανόν να χρησιμοποιούσε ένας συνετός επενδυτής ως βάση των επενδυτικών αποφάσεών του. Άρθρο 7 Πράξεις προσώπων που κατέχουν εμπιστευτικές πληροφορίες και ανάρμοστη δημοσιοποίηση εμπιστευτικών πληροφοριών 1. Για τους σκοπούς του παρόντος κανονισμού, πράξεις προσώπων που κατέχουν εμπιστευτικές πληροφορίες συμβαίνουν όταν ένα πρόσωπο κατέχει εμπιστευτικές πληροφορίες και τις χρησιμοποιεί αγοράζοντας ή πουλώντας, για ίδιο λογαριασμό ή για λογαριασμό τρίτου, άμεσα ή έμμεσα, τα χρηματοπιστωτικά μέσα που αφορούν οι εν λόγω πληροφορίες. Η χρήση εμπιστευτικών πληροφοριών για την ακύρωση ή τροποποίηση μιας εντολής σχετικά με ένα χρηματοπιστωτικό μέσο που αφορούν οι πληροφορίες εάν η εντολή εστάλη πριν αποκτήσει το πρόσωπο τις εμπιστευτικές πληροφορίες, θεωρείται επίσης πράξη προσώπου που κατέχει εμπιστευτικές πληροφορίες. 2. Για τους σκοπούς του παρόντος κανονισμού, απόπειρα συμμετοχής σε πράξεις προσώπων που κατέχουν εμπιστευτικές πληροφορίες προκύπτουν όταν ένα πρόσωπο κατέχει εμπιστευτικές πληροφορίες και αποπειράται να τις χρησιμοποιήσει αγοράζοντας ή πουλώντας, για ίδιο λογαριασμό ή για λογαριασμό τρίτου, άμεσα ή έμμεσα, τα χρηματοπιστωτικά μέσα που αφορούν οι εν λόγω πληροφορίες. Η με βάση εμπιστευτικές πληροφορίες απόπειρα ακύρωσης ή τροποποίησης μιας εντολής σχετικά με ορισμένο χρηματοπιστωτικό μέσο το οποίο αφορούν οι πληροφορίες, στις περιπτώσεις που η εντολ